Kunjungan Hormat DBP kepada Tuan Yang Terutama, Yang di-Pertua Negeri Pulau Pinang

Untuk mendapatkan maklumat terkini, ikuti kami melalui Telegram

Georgetown – Pada 26 Januari 2023, Pengerusi Lembaga Pengelola Dewan Bahasa dan Pustaka (DBP), Profesor Datuk Seri Dr. Awang Sariyan bersama-sama Ketua Pengarah DBP, Dr. Hazami Jahari telah mengadakan kunjungan hormat kepada Tuan Yang Terutama (TYT), Yang di-Pertua (YDP) Negeri Pulau Pinang, Tun Dato’ Seri Utama Ahmad Fuzi Haji Abdul Razak. Kunjungan hormat tersebut diadakan di Kompleks Pejabat TYT, Seri Mutiara.

Sebelum sesi bergambar dengan TYT, YDP Negeri Pulau Pinang, Profesor Datuk Seri Dr. Awang Sariyan dan Dr. Hazami Jahari menandatangi buku pelawat. Tun Dato’ Seri Utama Ahmad Fuzi Haji Abdul Razak telah menerima watikah sebagai TYT YDP Pulau Pinang pada 17 Disember 2021. Beliau menzahirkan kegembiraannya menerima kunjungan rombongan daripada DBP kerana DBP mengingatkan beliau tentang era tahun 1980-an  ketika beliau terlibat sebagai ahli jawatankuasa penggubalan istilah diplomatik dan hubungan antarabangsa. Pada masa yang sama, Tun Dato’ Seri Utama Ahmad Fuzi berkongsi pengalamannya berkhidmat sebagai duta di lima buah negara, termasuklah ilmu dan pengalamannya sebagai Ketua Setiausaha Kementerian Luar.

Dalam kunjungan hormat tersebut, Profesor Datuk Seri Dr. Awang Sariyan menjelaskan secara ringkas tentang sejarah dan matlamat penubuhan DBP, termasuklah peranan utama DBP sebagai badan peneraju dalam usaha memartabatkan, mengembangkan dan menyebarluaskan bahasa Melayu dan persuratan Melayu. Beliau turut memaklumkan pejabat DBP Wilayah Utara yang terletak di Bandar Perda, Pulau Pinang.

Berkaitan dengan pelaksanaan program kebahasaan dan persuratan Melayu, khususnya di Pulau Pinang, Profesor Datuk Seri Dr. Awang Sariyan menyatakan DBP akan bekerjasama dengan kerajaan negeri Pulau Pinang menganjurkan Anugerah Sastera Negeri Pulau Pinang. Anugerah Sastera Negeri Pulau Pinang tersebut merupakan yang julung kali diadakan dan majlis penganugerahannya dijangka akan berlangsung pada September tahun ini. TYT YDP Pulau Pinang sendiri akan diberi penghormatan untuk menyampaikan hadiah kepada pemenang anugerah, terutama Anugerah Sasterawan Negeri Pulau Pinang.

Selain itu, Profesor Datuk Seri Dr. Awang Sariyan turut menyatakan hasrat DBP untuk mengadakan acara khusus dengan TYT YDP Negeri Pulau Pinang yang direncanakan pada setiap tahun. Programnya mungkin berbentuk deklamasi puisi dan acara kebudayaan yang melibatkan kehadiran TYT  Tun Dato’ Seri Utama Ahmad Fuzi sebagai tetamu kehormat. Mengambil kira pengalaman yang luas dan ilmu yang mendalam tentang hubungan diplomatik dengan negara luar serta minat beliau terhadap sastera dan bahasa Melayu, Profesor Datuk Seri Dr. Awang Sariyan mengutarakan hasrat untuk mengundang TYT Tun Dato’ Seri Utama Ahmad Fuzi untuk menyampaikan Syarahan Perdana anjuran DBP.

Daripada pihak TYT Tun Dato’ Seri Utama Ahmad Fuzi, beliau mencadangkan agar DBP untuk merangka program yang melibatkan golongan anak muda agar mengetahui dan meminati seni dan budaya lama, misalnya seni zapin dan boria. Dalam hal kebahasaan juga  TYT Tun Dato’ Seri Utama Ahmad Fuzi menampakkan keperihatinannya tentang pengantarabangsaan bahasa Melayu. Oleh itu, beliau amat berharap tampuk kepimpinan pada masa ini dapat meneruskan langkah berucap menggunakan bahasa Melayu dalam acara besar pada peringkat antarabangsa. Malah DBP harus merencanakan program berkaitan bahasa Melayu yang melibatkan penyertaan daripada negara luar.

Kunjungan hormat DBP kepada TYT YDP Negeri Pulau Pinang turut disertai oleh Pengarah Jabatan Pengembangan Bahasa dan Sastera, Tuan Haji Mohd Salahuddin Dato’ Paduka Mohamed, Pengarah DBP Wilayah Utara, Puan Nurul Julia Alani Henry, Ketua Bahagian Komunikasi Korporat, Encik Sharrul Rizal Hashim dan Timbalan Pengarah (Sastera) Puan Khairul Anum Mohd Ali dan Timbalan Pengarah (Bahasa) DBP Wilayah Utara, Encik E Pian Pro Pol.


UiTM Merbok Sambut Baik Kerjasama MoU

Sungai Petani – Universiti Teknologi Mara (UiTM) Kedah telah memeterai dua Memorandum Persefahaman (MoU) yang melibatkan Kelab Bola Sepak Puteri Jaya Kids dan Pertubuhan Silat Seni Gayong Malaysia Kebangsaan Negeri Kedah (PSSGM) dalam satu majlis yang berlangsung di Bilik Seminar Kaunseling UiTM di Merbok semalam.

Tujuan memorandum tersebut direncanakan adalah untuk melakukan hubungan kerjasama dalam penganjuran aktiviti yang dapat mewujudkan nilai tambah kepada pembangunan pelajar dan kakitangan UiTM Cawangan Kedah.

MoU tersebut ditandatangani oleh Rektor UiTM, Profesor Dr. Roshima Said dan Profesor Madya Dr. Azhari Md Hashim selaku Timbalan Rektor (Penyelidikan, Jaringan Industri dan Masyarakat) dan Alumni bagi mewakili UiTM.

Kelab Bola Sepak Puteri Jaya Kids diwakili oleh pengurusnya, Encik Azam Fansuri Aziz dan Presidennya, Encik Zubir Othman. Pertubuhan Silat Seni Gayong Malaysia Kebangsaan Negeri Kedah pula diwakili oleh Encik Kholid Salleh selaku Timbalan Pengerusi dan Encik Mohamed Faid Musa selaku Yang Dipertua PSSGM.

Rektor UiTM Cawangan Kedah, Profesor Dr. Roshima dalam ucapannya berkata, UiTM Cawangan Kedah menyambut baik kerjasama dengan penggiat sukan bola sepak dan seni silat. Program sebegini dipercayai dapat membantu memberikan nilai tambah dalam diri pelajar melalui aktiviti kokurikulum apabila dilaksanakan kelak.

“Kami amat berbangga dengan pencapaian mahasiswa UiTM pada tahun lepas ketika mewakili Malaysia dalam pertandingan silat di India dan berjaya memperoleh pingat Perak.

“Kami berharap melalui kerjasama ini, pelajar daripada Persatuan Silat Seni Gayong dapat meneruskan legasi yang boleh membanggakan ini,“ jelas beliau.

Pada masa yang sama, Profesor Dr. Roshima berharap dengan termeterainya MoU, Kelab Bola Sepak Puteri Jaya Kids dapat mempergiat pelbagai aktiviti menarik bagi mengasah bakat pelajar sekolah menengah.


Zaid Roslan Duta Bahasa Negeri Melaka 2022

Melaka – Menepati hasrat Dewan Bahasa dan Pustaka (DBP) untuk meletakkan bahasa kebangsaan ke peringkat dunia dan memenuhi aspirasi kerajaan dalam menentukan hala tuju negara dalam pembentukan jati diri golongan belia yang cinta akan bahasa Melayu, Duta Bahasa negeri Melaka 2022 edisi pertama telah dinobatkan kepada Zaid Roslan.

Kemenangan tersebut melayakkan Zaid Roslan membawa pulang wang tunai bernilai RM2000.00, plak, sijil dan hadiah iringan. Naib johan pula disandang oleh Nur Atiqah Mohd. Jani manakala Muhammad Syazwan Shamsudin menduduki tempat ketiga. Masing-masing menerima wang tunai RM1000.00 dan RM700.00 berserta plak, sijil dan hadiah iringan. Tiga peserta lain pula menerima hadiah sagu hati yang masing-masing menerima wang tunai RM300.00, plak, sijil dan hadiah iringan.

Terdahulu, buat julung-julung kalinya, Dewan Bahasa dan Pustaka Wilayah Selatan (DBPWS) menjejaki bumi Hang Tuah bagi program Pencarian Duta Bahasa (PDB) negeri Melaka. Projek perintis ini telah dihebahkan semenjak bulan Julai 2022 dan mendapat sambutan dalam kalangan belia kelahiran negeri Melaka atau yang berkhidmat dan bermastautin di negeri Melaka.

PDB bermatlamat untuk mencungkil bakat dan keterampilan serta kepimpinan belia dalam bidang kebahasaan, kesusasteraan, apresiasi seni dan pengucapan awam. Sebanyak 10 orang calon Duta Bahasa daripada pelbagai latar belakang dan kecenderungan telah terpilih ke pentas akhir. Duta Bahasa ini akan diketengahkan untuk menjadi sebahagian daripada “suara“ DBP dan membantu DBP untuk menyebarluaskan bahasa Melayu ke peringkat yang lebih tinggi.

Pencarian Duta Bahasa mendapat kerjasama yang padu daripada Pejabat Setiausaha Kerajaan Negeri Melaka, Pusat Sumber Jabatan Ketua Menteri Melaka, Jabatan Pendidikan Negeri Melaka, Jemaah Nazir dan Pembangunan Kualiti Melaka dan Majlis Gabungan Belia Negeri Melaka. Penjurian tetap dimandatkan kepada panel hakim profesional yang mewakili 60 peratus jumlah markah manakala penilaian juri awam mewakili 40 peratus pemarkahan.

Menurut Pengarah DBPWS, Encik Mohd Riduwan Wahab, PDB ini dirancang untuk dilaksanakan pada setiap tahun dan berkesinambungan dengan program susulan lain bagi membugarkan dan memberikan ilmu tambah dan informasi terkini kepada semua finalis PDB.

Bersempena dengan program ini juga telah diadakan pelancaran Dekad Bahasa Kebangsaan 2022 Peringkat Negeri Melaka. Majlis telah disempurnakan oleh YB Datuk Wira Zaidi Johari, Setiausaha Kerajaan Negeri Melaka, merangkap wakil rasmi YAB Datuk Seri Utama Dr. Haji Sulaiman Md. Ali, Ketua Menteri Melaka.

Dalam ucapan perasmiannya, beliau menggalakkan wakil rakyat agar terlibat sama dalam menjayakan apa-apa apresiasi bahasa dan persuratan Melayu yang dilaksanakan oleh mana-mana agensi sebagai tanda sokongan kepimpinan negara ke peringkat akar umbi.

Antara inisiatif DBK termasuklah memperkasakan peranan bahasa Melayu sebagai bahasa kebangsaan dan bahasa rasmi yang mencakupi pelbagai bidang dan sektor di Malaysia. Dalam tempoh sedekad inilah juga bahasa Melayu akan diantarabangsakan menjadi satu daripada bahasa utama di ASEAN dan menjadikan Malaysia sebagai pusat persuratan Melayu terulung di Malaysia.


Menyemarakkan Aktiviti Penulisan Kreatif melalui Program Majalah Dalam Kelas

Untuk mendapatkan maklumat terkini, ikuti kami melalui Telegram

KOTA BELUD – Sebanyak 56 orang pelajar dan tiga orang guru dari Sekolah Menengah Kebangsaan (SMK) Taun Gusi telah menyertai Program Majalah Dalam Kelas (MDK) Dewan Siswa yang diadakan di Dewan Nur Qaseh, SMK Taun Gusi hari ini.

Program MDK yang dilaksanakan oleh pihak SMK Taun Gusi dengan kerjasama Bahagian Majalah, DBP ini bertujuan untuk memperkenalkan majalah Dewan Siswa secara langsung kepada para pelajar dan guru, serta membantu guru-guru Bahasa Melayu, khususnya bagi mempelbagaikan kaedah, teknik dan bahan rujukan dalam proses pengajaran dan pembelajaran di dalam kelas. Hal ini demikian kerana majalah Dewan Siswa telah menjadi bahan rujukan untuk program Majalah Dalam Kelas (MDK) sejak tahun 1988 lagi. Jika diteliti, kandungan majalah ini memaparkan pelbagai cakupan ilmu dan isu semasa, sama ada dalam bidang kreatif atau pun bukan kreatif, khususnya berkaitan dengan para pelajar di sekolah menengah.

Semasa sesi taklimat bersama-sama editor Majalah Dewan Siswa, para pelajar telah diberikan panduan dan galakan untuk menghantar karya bagi penerbitan majalah DBP. Motivasi dan galakan ini penting untuk mengasah bakat dan potensi diri pelajar dalam bidang penulisan kreatif dan deskriptif. Program MDK ini secara keseluruhannya, menitikberatkan kehendak pengisian kurikulum seperti kemahiran berfikir, kemahiran belajar, dan kemahiran dalam teknologi maklumat dan komunikasi.

Beberapa aktiviti secara berkumpulan telah dilaksanakan semasa program MDK ini, antaranya aktiviti interaktif seperti kuiz menara belon, teka peribahasa Melayu dan aktiviti yang menggunakan kandungan dalam majalah Dewan Siswa sebagai bahan tambahan dan sokongan kepada proses pengajaran dan pembelajaran Bahasa Melayu. Melalui aktiviti menukarkan artikel kepada pantun para pelajar dapat berfikir secara kreatif dan kritis untuk menghasilkan sebuah penulisan yang baik dan bermutu. Selain itu, pelajar juga dapat membuat penyusunan idea, merapikan perkataan dan menzahirkan pemikiran dengan cepat, tepat dan teratur. Aktiviti MDK ini juga berjaya mewujudkan ruang komunikasi dua hala antara pelajar, guru dan sidang editorial Dewan Siswa untuk bertukar-tukar pendapat dan untuk penambahbaikan majalah.

Menurut pengetua SMK Taun Gusi, Encik Nuzie  Haji Balus, program MDK ini diharapkan agar dapat memberikan manfaat kepada para pelajar SMK Taun Gusi, selain turut menjadikan majalah Dewan Siswa sebagai panduan dalam  pengajaran dan pembelajaran di dalam kelas, terutamanya ruangan bimbingan yang terdapat dalam majalah Dewan Siswa.

Program MDK yang dilaksanakan ini diharap dapat mengasah bakat dan kemahiran pelajar dalam penulisan kreatif dan deskriptif serta dapat mendedahkan pelajar tentang penggunaan bahasa Melayu yang baik dan betul. Selain itu, melalui penerbitan majalah DBP juga diharap dapat memberikan manfaat yang berguna kepada semua pihak, serta memupuk minat membaca dalam kalangan pelajar, guru, dan ahli keluarga yang lain.


Penjelasan KPM Mengenai Gangguan Capaian Sistem Aplikasi

Putrajaya – Kementerian Pendidikan Malaysia (KPM) menjelaskan bahawa terdapat isu gangguan capaian terhadap beberapa aplikasi utama KPM, iaitu Sistem Bersepadu KPM (MOEIS) dan Sistem Pengurusan Identiti (idMe) yang merupakan sistem Daftar Diri Tunggal (Single Sign On (SSO)) bagi setiap pengguna aplikasi KPM.

Gangguan capaian sistem telah mula dikesan pada 15 Januari 2023 disebabkan oleh trafik capaian yang amat tinggi daripada pengguna sistem, iaitu para guru yang sedang melaksanakan Pentaksiran Bilik Darjah (PBD) secara dalam talian. KPM telah mengambil tindakan pemulihan interim pada pangkalan data serta sistem aplikasi terlibat dan telah dapat mengatasi salah satu isu yang telah dikenal pasti, iaitu konflik capaian di antara idMe dengan modul aplikasi MOEIS pada 16 Januari 2023.

Namun begitu, gangguan capaian kepada sistem dikesan berlaku semula secara tenggelam timbul (intermittent) pada 19 Januari 2023. Oleh itu, tindakan penambahbaikan pada peringkat rangka kerja (framework) pangkalan data dan pengaturcaraan aplikasi telah dilaksanakan bagi meningkatkan kestabilan capaian.

Sehingga hari ini, prestasi capaian didapati semakin baik, namun masih belum pulih sepenuhnya. Pemantauan prestasi capaian sistem dan tindakan pemulihan diteruskan secara rapat dan segera bagi memastikan isu gangguan capaian dapat diatasi secara menyeluruh. Para guru juga mempunyai tempoh sehingga 10 Mac 2023 untuk melaksanakan aktiviti perekodan dan pelaporan PBD sebagaimana yang termaktub dalam Jadual Kerja PBD Akhir Sesi Akademik 2022/2023.

Sebagai pemakluman, KPM memahami kesulitan yang dihadapi oleh para guru dan memohon maaf atas masalah tersebut serta akan memastikan supaya prestasi capaian aplikasi KPM berada pada tahap yang cemerlang.


Peranan Media dalam Memupuk Perpaduan Kaum

Sejajar dengan anjakan paradigma yang berlaku di seluruh dunia, isu teknologi moden dan kesannya terhadap manusia kini menjadi topik utama yang semakin hangat diperdebatkan. Sejak manusia mula mengenal sains dan teknologi beribu-ribu tahun dahulu, setiap penemuan dan ciptaan teknologi yang baharu telah membawa pelbagai faedah kepada perkembangan tamadun manusia sejagat.

Kendatipun begitu, manusia dalam menjalani kehidupan yang semakin moden kini mula menyedari bahawa di sebalik segala faedah dan kesenangan yang dibawa oleh perkembangan teknologi, tersirat pelbagai ancaman tersembunyi terhadap manusia. Oleh itu, penggunaan Internet yang dilihat sebagai media yang paling efektif perlu dimanfaatkan dengan sebaik-baiknya seperti kata pepatah, “perahu sudah di air, pendayung sudah di tangan” agar memberikan manfaat dan tidak mendatangkan kesan negatif kepada diri sendiri.

Begitu juga dengan perpaduan kaum terbesar di Malaysia yang meliputi kaum Melayu, Cina dan India. Perhubungan ini wujud tanpa prasangka buruk. Banyak usaha yang telah dilakukan demi memastikan perpaduan kaum dapat dimantapkan. Usaha memupuk perpaduan kaum perlu diteruskan. Peranan media seperti akhbar dan televisyen dalam menyemai perpaduan hendaklah diteruskan. Demikian itu, media juga hakikatnya berperanan besar dalam membantu menyemai perpaduan kaum.

Oleh hal yang demikian, kepentingan media massa dalam pembangunan sosioekonomi dan kebudayaan di sesebuah negara pada masa ini tidak boleh dinafikan dan patut diberikan pengiktirafan sewajarnya. Tambahan pula, peranan tersebut sudah terang lagi bersuluh adalah selari dengan prinsip yang termaktub dalam Rukun Negara serta sebagai panduan untuk setiap warganegara dalam pembinaan negara tanpa mengira perbezaan fahaman atau warna kulit. Tidak dapat dinafikan bahawa hubungan sesama manusia dapat diperkukuh melalui media. Hal ini demikian kerana pada era globalisasi kini, majoriti individu memiliki gajet yang sentiasa bersama mereka atau boleh diibaratkan gajet tersebut seperti nyawa yang tidak lekang daripada empunya badan. Oleh itu, jelaslah bahawa media mampu menjadi medium pemangkin keharmonian dan perpaduan dalam memastikan kestabilan negara sentiasa terjamin.

Seyogianya, setiap individu mengetahui bahawa peranan media yang paling utama adalah untuk memudahkan komunikasi. Kewujudan pelbagai aplikasi yang tumbuh seperti cendawan selepas hujan pada masa ini memudahkan manusia untuk berhubung dengan pihak lain. Aplikasi tersebut juga membolehkan kita berkomunikasi secara langsung dengan sahabat handai, saudara-mara dan keluarga walau di mana berada. Tamsilnya, kita boleh berkomunikasi dengan orang lain melalui Facebook, Twitter, Instagram dan sebagainya. Secara tidak langsung, perkara ini akan merapatkan hubungan silaturahim sesama anggota masyarakat kendatipun kita berlainan bangsa.

Media juga berperanan menjadi agen penyatuan apabila dilihat sentiasa menyebarkan galakan perpaduan seperti memaparkan iklan-iklan yang juga terselit elemen kepelbagaian kaum. Pada hakikatnya, secara tidak langsung iklan tersebut akan meningkatkan kesedaran dalam kalangan masyarakat bahawa perpaduan itu amat penting bagi menjamin keharmonian negara. Pelbagai iklan yang ditayangkan juga dapat memupuk sikap hormat-menghormati antara kaum.

Sungguhpun begitu, jika pihak yang berautoriti untuk menyampaikan maklumat kepada masyarakat tidak menguasai kemahiran menyampaikan maklumat atau mesej berkaitan sama ada melalui penulisan contohnya, usaha yang dilakukan juga sia-sia kerana mesej yang disampaikan tidak dapat diterima atau sukar difahami oleh masyarakat. Oleh sebab itu, kekerapan penganjuran bengkel penulisan kepada wartawan misalnya harus ditingkatkan agar pihak yang menjadi perantara untuk menyebarkan mesej dan berita kepada masyarakat awam dapat mengaitkan isu semasa dengan unsur-unsur perpaduan. Keadaan ini secara tidak langsung dapat menggalakkan masyarakat supaya sentiasa bersatu padu, berganding bahu serta bertoleransi dalam mencapai perpaduan kaum di Malaysia selain dapat memastikan mesej perpaduan dapat disampaikan dengan cara yang menarik, santai serta mudah difahami oleh masyarakat.

Walau bagaimanapun, keharmonian yang sedia ada perlu sentiasa dijaga secara berterusan bagi mengelakkan sebarang unsur yang dapat menggugat keharmonian kaum. Oleh itu, penghasilan filem berkonsepkan kenegaraan atau perpaduan tidak hanya tertumpu pada elemen peperangan malahan, filem berunsurkan semangat perpaduan juga boleh diketengahkan seperti filem Adiwiraku, Ola Bola, Kolumpo dan sebagainya. Filem patriotik seperti yang dinyatakan juga telah menggabungkan elemen pelbagai kaum di Malaysia yang boleh menyemarakkan lagi semangat patriotik dalam jiwa rakyat Malaysia.

Media juga perlu berfungsi sebagai medium penyebaran keunikan setiap kaum di Malaysia tidak hanya khusus semasa perayaan besar sahaja. Dengan adanya pendedahan secara berterusan, media juga dapat menjadikan masyarakat berbilang kaum semakin erat seterusnya mampu merapatkan jurang perbezaan yang semakin jauh akibat daripada perbezaan sosioekonomi, pendidikan dan gaya hidup sesetengah kaum. Melalui pengetahuan tentang keunikan kaum tertentu, hal ini akan dapat memudahkan urusan kehidupan seharian dan membuatkan manusia lebih berkasih sayang.

Lebih memberangsangkan apabila terdapat individu yang dapat bertutur bahasa kaum yang lain dengan fasih. Sebagai contoh, kini wujudnya pempengaruh dalam pelbagai medium aplikasi sosial seperti Tiktok, Instagram, Twitter apabila mereka sentiasa memuat naik video-video yang berkaitan dengan pengajaran bahasa Mandarin yang mudah diikuti oleh penonton. Mereka juga dilihat mudah untuk menarik minat golongan belia melalui undian yang dilakukan, membuat video berdasarkan permintaan pengikut mereka dan sebagainya. Hal ini dapat menyuntik semangat perpaduan kaum dalam masyarakat berbilang bangsa untuk lebih mendekati bangsa lain walaupun berlainan bahasa, budaya dan fahaman.

Promosi yang berkaitan dengan kebaikan perpaduan kaum juga dapat menjamin keharmonian dan kesejahteraan negara. Oleh itu, pihak tertentu seharusnya mempertingkatkan usaha mempromosikan amalan tersebut dengan memperluas penyebaran elemen berkaitan dengan kepelbagaian kaum di Malaysia yang tidak tertumpu melalui media elektronik semata-mata. Hal ini demikian kerana, kebanyakan masyarakat di kawasan pedalaman masih tidak memiliki akses sepenuhnya terhadap perubahan zaman moden pada ketika ini dan menyebabkan mereka kurang mendapat akses bagi mendapatkan maklumat terkini.


Pembudayaan Ilmu melalui Majalah Terbitan DBP

Untuk mendapatkan maklumat terkini, ikuti kami melalui Telegram

Kota Belud – “Apa juga cita-cita yang kita miliki pada masa hadapan, kemahiran menulis sangat diperlukan. Hal ini adalah untuk memastikan kita dapat berkongsi ilmu kepada orang ramai. Sebagai contoh, seorang jurutera yang mencintai bahasa dan boleh menulis mampu berkongsi maklumat berkaitan dengan kepakarannya kepada semua. Jika tidak, berlakulah rencatan penyebaran ilmu kepada dunia luar,” ujar Pengarah Jabatan Penerbitan Dewan Bahasa dan Pustaka (DBP), Tuan Haji Razali Che Mat.

Beliau berkata demikian semasa merasmikan Program Majalah Dalam Kelas (MDK) Dewan Pelajar anjuran Sekolah Kebangsaan (SK) Ulu Kukut, Kota Belud, Sabah dengan kerjasama Bahagian Majalah DBP dan DBP Cawangan Sabah pada pagi ini. Program tersebut mengumpulkan 70 orang murid dan 10 orang  guru dari enam buah sekolah di sekitar Kota Belud dan Kota Marudu, iaitu dari SK Ulu Kukut, SK Taun Gusi, SK Lasau Tintapon, SK Jawi-Jawi, SK Timbang dan SK Tandek.

Program MDK diadakan sejajar dengan hasrat Kementerian Pendidikan Malaysia (KPM) untuk melibatkan murid dalam proses pembudayaan ilmu. Di samping memastikan murid memperoleh keputusan cemerlang dalam bidang akademik, murid juga dibimbing untuk mendapatkan seberapa banyak ilmu tambahan yang bermanfaat daripada bahan yang bermutu seperti majalah terbitan DBP.

Turut hadir semasa perasmian program tersebut ialah Timbalan Pegawai Pendidikan Daerah Kota Belud (Sektor Pembelajaran), Encik Mokilau Rudin; Penasihat Ikatan Penulis Sabah (IPS), Encik Hasyuda Abadi; Ketua Satu IPS, Encik Awang Abdul Muizz Awang Marusin; Timbalan Presiden Persatuan Sastera dan Budaya Sabah (PSBS), Encik Mabulmaddin Shaiddin; dan Munsyi Dewan (Sastera), Encik Ramli Jusoh.

Antara aktiviti yang dijalankan semasa Program MDK termasuklah sesi taklimat tentang kandungan majalah Dewan Pelajar dan panduan penulisan dalam majalah, aktiviti permainan bahasa secara dalam kumpulan serta sesi pembentangan karya murid. Murid berpeluang menunjukkan potensi dan bakat mereka dalam bidang penulisan di samping dapat meningkatkan minat dalam mata pelajaran bahasa Melayu melalui aktiviti bersifat didik hibur.

Selain itu, program tersebut dimeriahkan dengan jualan dan pameran buku yang diadakan di pekarangan sekolah oleh Unit Pemasaran dan Pengedaran DBP Cawangan Sabah. Bengkel bersama-sama guru juga diadakan untuk berkongsi maklumat tentang penggunaan majalah dalam kelas sebagai bahan sokongan pengajaran dan pembelajaran di sekolah. Bengkel tersebut juga bertujuan untuk memberikan galakan kepada guru bagi memangkin kecemerlangan murid dalam pelbagai cabang ilmu.

Guru Besar SK Ulu Kukut yang juga merupakan Presiden PSBS, iaitu Encik Norawi Haji Kata menyatakan bahawa:

Harapan saya agar program ini dapat diteruskan dan tidak berhenti setakat ini sahaja. Guru perlu memainkan peranan dengan menggalakkan murid untuk terus berkarya dan terus membaca majalah ini agar ada kesinambungannya.

Beliau mengakhiri ucapan dengan menzahirkan penghargaan kepada pihak DBP, guru dan murid yang terlibat kerana telah menunjukkan komitmen dan maklum balas yang baik sepanjang program berlangsung.


Raja Muda Perlis Berkenan Menerima Sembah Mengadap Panglima Briged ke-30 Infantri Tentera Darat Malaysia yang Baharu

Arau  – Raja Muda Perlis, Brigedier Jeneral Tuanku Syed Faizuddin Putra Jamalullail berkenan menerima sembah mengadap Panglima Briged ke-30 Infantri Tentera Darat Malaysia yang baharu, iaitu Brigedier Jeneral Yazid Yusuf di Galeri DiRaja Arau, hari ini.

Brigedier Jeneral Yazid Yusuf melapor diri di Markas Briged ke-30 Infantri, Kem Bukit Cowder, Mata Ayer, Perlis pada 16 Januari 2023 bagi mengambil alih jawatan Panglima Briged menggantikan Brigedier Jeneral Mohd Zaki Abu yang telah bertukar keluar ke Markas Tentera Darat, Jabatan Arah Pasukan Udara Tentera Darat sebagai Ketua Pengarah.

Selepas majlis mengadap tersebut, Tuanku Syed Faizuddin Putra yang juga merangkap Komander Rejimen 504 Askar Wataniah Tentera Darat Malaysia bertitah bahawa Pasukan Simpanan tersebut telah merancang pelbagai aktiviti kolaborasi dengan agensi awam dan swasta sepanjang tahun 2023 ini bagi meningkatkan lagi penyertaan dan penglibatan latihan oleh anggotanya.

Rejimen ini  memfokuskan tahun ini sebagai Tahun Penjajaran Latihan dalam usaha bagi meningkatkan Petunjuk Prestasi Utama atau “Key Performance Indicators“ (KPI) rejimen. Setiap titik anjakan yang dicapai diharap mampu memberikan impak maksimum dalam memastikan setiap matlamat yang disasarkan dapat dicapai dengan jayanya.


UiTM Cawangan Perlis, FCoEE dan UKM Perkasa STEM melalui COMEL

Alor Setar – STEM merupakan singkatan kepada bidang Sains, Teknologi, Kejuruteraan dan Matematik. Istilah ini biasanya digunakan bagi menunjukkan dasar pendidikan dan pilihan kurikulum sekolah bagi meningkatkan daya saing dalam bidang pembangunan teknologi.

Keperluan kepada STEM wujud apabila kehendak terhadap bidang kerja yang melibatkan STEM adalah jauh lebih tinggi berbanding bidang lain. Namun begitu, minat terhadap bidang STEM terus menurun. Hal ini secara langsung menjejaskan proses pembangunan dan kemajuan negara. Oleh itu, wujud keperluan untuk mengadakan inisiatif tambahan yang berterusan bagi mencapai sasaran 60 peratus pelajar STEM menjelang 2030 bagi memastikan negara mempunyai bekalan bakat STEM yang mencukupi sejajar Matlamat Pembangunan Mampan 2030 yang ditetapkan oleh Pertubuhan Bangsa-bangsa Bersatu (PBB).

Dalam konteks tersebut, para pelajar terutamanya di negeri Perlis perlu didedahkan kepada bidang ini bagi membantu menyediakan lebih banyak sumber kerja kepada negara. Namun begitu, permasalahan timbul apabila pelajar sekarang masih tidak dapat memenuhi kriteria keperluan tersebut sama ada dari segi bilangan mahupun kualiti kerja dalam bidang STEM.

Memahami keperluan tersebut, maka Faizuddin Centre of Educational Excellence (FCoEE) bersama UiTM Cawangan Perlis, Universiti Kebangsaan Malaysia (UKM) dan Jabatan Pendidikan Negeri Perlis memperkenalkan program Integrasi Pemikiran Kompusional (Computational Thinking) menggunakan Bahasa Inggeris Merentas Bidang STEM atau COMEL kepada pelajar-pelajar di negeri Perlis.

Program COMEL ini bertujuan membantu memupuk dan membina minat dalam kalangan pelajar untuk menyambung pelajaran dalam bidang berkaitan STEM sejak dari sekolah rendah lagi dengan mengintegrasi pemikiran komputasional dengan bahasa Inggeris merentas bidang STEM dalam kalangan pelajar-pelajar di negeri Perlis.

Fasa pertama program COMEL dimulakan dengan Training for Trainer (ToT) kepada 8 orang guru dari empat buah sekolah terpilih, iaitu Sekolah Kebangsaan Jalan Raja Syed Alwi, Sekolah Rendah Islam 1, Sekolah Kebangsaan Felda Mata Ayer dan Sekolah Kebangsaan Putra. Turut terlibat ialah para pensyarah dari UiTM Cawangan Perlis, iaitu Puan Eliy Nazira Mat Nazir, Dr Nursyamilah Annuar, Dr Nur Fathihah Fauzi, Encik Sharir Aizat Kamaruddin serta Prof. Madya Ts. Dr. Shukor Sanim Mohd Fauzi yang akan menyumbangkan kepakaran dalam pelaksanaan program COMEL. Program ToT ini dikendalikan oleh Dr. Ahmad Hanif Baharin dan Prof. Madya Dr. Wahiza Wahi dari Universiti Kebangsaan Malaysia (UKM).

YBhg. Rektor UiTM Cawangan Perlis dalam ucapan alu-aluan beliau menyatakan institusi seperti UiTM Cawangan Perlis tidak boleh bersikap evasif dalam pembangunan komuniti setempat. Oleh itu, kesediaan UiTM Cawangan Perlis dalam menyumbangkan kepakaran kepada komuniti di negeri Perlis terutama pelajar-pelajar dan guru-guru sekolah dalam usaha menarik minat para pelajar dalam bidang STEM merupakan suatu inisiatif yang amat penting. Beliau turut menyatakan kesediaan UiTM Cawangan Perlis untuk lebih proaktif dalam pembangunan komuniti setempat. Di samping itu, beliau turut berterima kasih kepada pihak FCoEE, UKM, dan JPN atas kerjasama dalam merealisasikan program COMEL.

Pengerusi FcoEE, YBhg. Datuk Prof. Emeritus Dr. Kamarudin Hussin dalam ucapan perasmian berbesar hati atas kesediaan institusi seperti UiTM Cawangan Perlis dan UKM dalam membantu pembangunan pelajar dan guru di negeri Perlis. Sementelahan pula, usaha sebegini amat penting dan amat dialu-alukan untuk memastikan para pelajar dan guru didedahkan dengan teknik terkini seperti gamifikasi yang dapat menjadikan pembelajaran lebih menarik dan berkesan.


Majlis Sumbang Kasih Anak Terkesan COVID-19 Negeri Sarawak Wajar Dipergiat

Untuk mendapatkan maklumat terkini, ikuti kami melalui Telegram

Kuching – Menteri Pendidikan, YB Fadhlina Sidek telah menghadiri Majlis Sumbang Kasih Anak Terkesan COVID-19 Negeri Sarawak di Sekolah Menengah Kebangsaan (SMK) Batu Kawa, Padawan, Sarawak. Majlis yang dianjurkan oleh Kementerian Pendidikan Malaysia (KPM) dengan kerjasama Farm Fresh dan Yayasan Didik Negara bagi membantu murid yang telah kehilangan penjaga, ibu dan bapa akibat wabak COVID-19.

Sumbangan tersebut telah disampaikan oleh YB Fadhlina Sidek kepada penerima yang terdiri daripada pelajar dan waris. Dalam ucapannya pada majlis tersebut, YB Menteri Pendidikan itu berharap sumbangan yang dihulurkan tersebut dapat membantu meringankan beban dan menjaga kebajikan pelajar. Beliau juga berharap lebih banyak pihak prihatin terhadap isu ini. Farm Fresh diwakili oleh Encik Azmi Zainal, Ketua Pegawai Operasi Syarikat.

Dalam perkembangan yang sama, YB Menteri turut meluluskan peruntukan dana pembangunan sekolah sebanyak RM150 ribu kepada SMK Batu Kawa, Padawan. YB Fadhlina Sidek telah membuka ruang perbincangan dengan mengadakan sesi dialog bersama-sama pihak pengurusan sekolah dan ibu bapa bagi mendengar cadangan dan permasalahan dalam sistem pendidikan negara.

Selain itu, YB Menteri turut berkesempatan meluangkan masa untuk melihat pameran dan inovasi yang diusahakan oleh guru dan pelajar dari sekolah di sekitar bahagian Kuching.

Turut hadir dalam majlis tersebut ialah Ketua Pengarah Pendidikan Malaysia, Datuk Pkharuddin Ghazali, Ketua Pengarah Dewan Bahasa dan Pustaka (DBP) Malaysia, Dr. Hazami Jahari, Timbalan Ketua Pengarah Pendidikan Malaysia, Dr. Norisah Suhaili, Pengarah Jabatan Pendidikan Negeri Sarawak, Datu Dr. Azhar Ahmad, dan Pengarah DBP Cawangan Sarawak, Encik Abang Haliman Haji Abang Julai.

Sebelum berangkat pulang, rombongan YB Menteri telah diberi taklimat oleh pihak Jabatan Kerja Raya tentang status projek bangunan tambahan SMK Batu Kawa yang sedang dalam proses pembinaan. Rombongan kemudiannya dibawa melawat tapak pembinaan bagi melihat sendiri kemajuan projek tersebut. Majlis di SMK Batu Kawa merupakan penutup kepada lawatan rasmi YB Menteri dan Pengurusan Tertinggi KPM yang berlangsung dari 26 hingga 28 Januari 2023 di Sarawak sebelum kembali ke Kuala Lumpur.


Raja Muda Perlis Terima Sembah Mengadap Delegasi Uzbekistan

Arau – Pada 29 Januari 2023, Raja Muda Perlis, DYTM Tuanku Syed Faizuddin Putra Jamalullail berkenan menerima mengadap delegasi daripada Pejabat Pentadbiran Wilayah Samarkand dari Uzbekistan di Galeri DiRaja Arau.

Delegasi seramai tujuh orang tersebut diketuai oleh Timbalan Gabenor Wilayah Samarkand, Kobilov Rustam Rajabboyevich.

Dalam pertemuan tersebut, Raja Muda Perlis mengalu-alukan kedatangan pelajar dari Uzbekistan untuk melanjutkan pelajaran di negeri Perlis.

Pelajar dari Wilayah Samarkand boleh membuat permohonan untuk mendaftarkan masuk ke Universiti Malaysia Perlis (UniMAP) dan Kolej Universiti Islam Perlis (KUIPs).

Titah baginda dengan yakin, institusi tersebut telah berjaya melahirkan puluhan graduan pada setiap tahun, termasuklah pelajar dari Uzbekistan sebelum era pandemik yang lalu.

Turut serta dalam rombongan berkenaan ialah Ketua Mufti dan Imam, Eshonkulov Zayniddin dan Ketua Jabatan Pelancongan dan Warisan Kebudayaan, Akhmedov Makhmud Mukhamadovich.

Hadir sama, Rektor Sekolah Tinggi Sains Hadith Yusupov Olimxon dan Pegawai di Kedutaan Besar Uzbekistan di Kuala Lumpur, Elbek Saidov.

Dalam perkembangan yang lain, Kobilov Rustam yang ketika berada di Perlis selama dua hari dan satu malam memuji inisiatif mampan yang dilaksanakan oleh Tuanku Raja Muda melalui Majlis Agama Islam dan Adat Istiadat Melayu Perlis (MAIPs) yang pada hemat beliau telah mengubah landskap dan gaya hidup masyarakat setempat di dalam kawasan Projek Transformasi DiRaja Kampung Nelayan Warna Warni Seberang Ramai Kuala Perlis dengan jayanya.

Tambah beliau, “lokasi menarik Kampung Nelayan Warna Warni boleh diketengahkan sebagai satu produk pelancongan baharu yang menarik di negara ini. Namun, usaha ini memerlukan sokongan padu daripada semua pihak, terutamanya masyarakat setempat untuk memastikan kawasan masing-masing kekal bersih, ceria dan mesra pengunjung pada setiap masa.”


YB Fadhlina Sidek Merasmikan Pusat Khidmat Rakyat Parlimen Nibong Tebal

Nibong Tebal – Operasi Pusat Khidmat Rakyat Parlimen Nibong Tebal yang terletak di lot bangunan kedai, Taman Perindustrian Nibong Tebal secara rasminya bermula dengan majlis perasmiannya yang disempurnakan oleh Ahli Parlimen Nibong Tebal, YB Fadhlina Sidek pada 29 Januari 2023.

Agenda penubuhan Pusat Khidmat Rakyat ini mendapat sokongan sepenuhnya daripada Perdana Menteri, Dato’ Seri Anwar Ibrahim. Perkara ini disampaikan oleh Setiausaha Politik Kanan kepada Perdana Menteri, Datuk Seri Shamsul Iskandar Mohd Akim yang turut diberikan penghargaan untuk menyampaikan ucapan alu-aluan sempena perasmian Pusat Khidmat Rakyat Perlimen Nibong.

Dalam ucapan beliau, Datuk Seri Shamsul Iskandar Mohd Akim mengucapkan tahniah kepada Ahli Parlimen Nibong Tebal dan seluruh pasukan kerja yang menjayakan perasmian pusat berkenaan. “Pusat Khidmat Rakyat ini penting untuk kita memastikan penyampaian khidmat berlaku dan sampai kepada pengundi yang telah memberikan undian yang besar wakil rakyat yang sekarang ini menggalas tanggungjawab sebagai Ahli Parlimen yang juga Menteri Pendidikan. Oleh sebab itu, pusat khidmat ini harus betul-betul boleh memberikan perkhidmatan kepada rakyat, khususnya rakyat di kawasan Nibong Tebal ini,” demikian kata Datuk Seri Shamsul Iskandar Mohd Akim.

Selaku Ahli Parlimen Nibong Tebal, YB Fadhlina Sidek dalam ucapannya berasa cukup gembira kerana majlis perasmian yang berlangsung dalam suasana santai, namun mendapat sokongan daripada banyak pihak. Malah, beliau berasa terharu apabila melihat kehadiran beberapa Ahli Dewan Undangan Negeri Pulau Pinang seperti ADUN Jawi, ADUN Macang Bubuk dan Timbalan Speaker Dewan Undangan Negeri Pulau Pinang, termasuklah Timbalan Menteri Pendidikan, YB Lim Hui Ying.

YB Fadhlina Sidek berkata, penubuhan Pusat Khidmat Rakyat bertujuan untuk mengorientasikan masyarakat dengan kerja-kerja sukarelawan dan menarik minat masyarakat untuk terlibat dalam lapangan kebajikan masyarakat. Malah, YB Fadhlina juga menyeru rakyat di Nibong Tebal yang mempunyai anak yang sudah tamat belajar atau yang sedang menunggu untuk mendapat pekerjaan untuk menghantar anak mereka bekerjasama secara sukarela di pusat tersebut untuk mendapat pengalaman tentang kerja kebajikan dan memupuk minat menjadi sukarelawan.

Berpegang pada slogan “Nibong Tebal Sejahtera”, YB Fadhlina akan merealisasikan beberapa usaha yang akan membawa kesejahteraan kepada rakyat di kawasan Parlimen yang diwakilinya itu. Antaranya, termasuklah menaik taraf kemudahan untuk orang awam seperti taman rekreasi dan memberikan ruang kepada pengusaha makanan francais untuk beroperasi di Nibong Tebal.

“Saya berharap bantuan ini dapat meringankan beban untuk ibu bapa dalam menyediakan peralatan dan kelengkapan sekolah anak-anak mereka apabila penggal persekolahan baharu bermula pada Mac nanti. Dan jika ada bantuan yang tidak sampai kepada golongan yang layak menerimanya, aduan boleh dibuat terus di Pusat Khidmat Rakyat ini,” demikian ujar YB Fadhlina mengakhiri ucapannya selepas menyampaikan sumbangan berupa beg dan peralatan sekolah kepada 150 anak yatim dan golongan asnaf.

Pihak Dewan Bahasa dan Pustaka (DBP) turut hadir memberikan sokongan dengan membuat jualan buku oleh Ujana Buku. Sebelum majlis berakhir, YB Fadhlina Sidek yang juga Menteri Pendidikan mengunjungi Ujana Buku dan menerima sumbangan buku untuk dijadikan bahan bacaan di Pusat Khidmat Rakyat Parlimen Nibong Tebal. Sumbangan tersebut disampaikan oleh Timbalan Ketua Pengarah (Operasi) DBP, Zulfa Hamzah. Turut hadir bersama-sama beliau ialah Pengarah DBP Wilayah Utara dan Ketua Bahagian Komunikasi Korporat DBP.


Pemerdagangan Manusia: Apakah Tindakan Kita?

Untuk mendapatkan maklumat terkini, ikuti kami melalui Telegram

Sejak akhir-akhir ini, terdapat banyak kes mengenai pemerdagangan manusia tular di media sosial. Umum mengetahui bahawa pemerdagangan manusia bermaksud perbuatan yang melibatkan pemerolehan atau pengekalan tenaga kerja atau perkhidmatan seseorang melalui paksaan seperti merekrut, mengangkut, memindahkan, melindungi, menyediakan atau menerima seseorang (Undang-undang Malaysia, 2016). Dalam erti kata lain, pemerdagangan manusia boleh disifatkan sebagai salah satu aktiviti perdagangan manusia yang melibatkan pergerakan manusia secara haram seperti membawa masuk atau keluar buruh secara tidak sah atau secara paksa, pengambilan manusia bagi tujuan pelacuran, pekerjaan, atau perhambaan dan lebih tragis untuk tujuan penjualan organ manusia. Bukan itu sahaja, malah terdapat juga aktiviti pemerdagangan manusia bagi kanak-kanak untuk tujuan pelacuran, mengemis, pengambilan anak angkat dan lain-lain.

Aktiviti pemerdagangan merupakan masalah global yang berlaku dalam kalangan semua peringkat umur tidak mengira lelaki atau wanita. Pada kebiasaannya, aktiviti pemerdagangan manusia berlaku antara negara, iaitu dari sebuah negara ke negara yang lain melalui jalan darat, laut atau udara. Malaysia turut menjadi destinasi tumpuan bagi aktiviti pemerdagangan manusia khususnya pekerja asing dari negara jiran seperti Indonesia, Filipina, Bangladesh, Thailand dan India. Pada April 2020 hingga Mac 2021, pihak penguat kuasa undang-undang telah melakukan sebanyak 118 buah penyiasatan bagi aktiviti pemerdagangan manusia dan Jabatan Peguam Negara memulakan pendakwaan terhadap 79 orang yang disyaki memperdagangkan manusia dan telah mensabitkan sebanyak 25 orang dan penyeludup migran (Kedutaan Amerika Syarikat, Malaysia, 2021). Sehubungan dengan itu, kebanyakan orang yang tidak bersalah telah diperdagangkan bagi tujuan yang tidak berperikemanusiaan ini. Oleh itu, umum harus mengetahui bahawa isu pemerdagangan manusia ini harus diambil tindakan oleh pelbagai pihak bagi mengelakkan semakin banyak orang menjadi mangsa. Berikut merupakan tindakan yang boleh diambil oleh semua pihak bagi mengelakkan sebarang aktiviti pemerdagangan manusia berlaku:

1. Memperkasakan Undang-undang Sedia Ada

Peranan pihak kerajaan dalam memperkasakan undang-undang sangat penting bagi membanteras aktiviti pemerdagangan manusia di dalam negara. Saadiah Ismail (2021), menyatakan bahawa Kementerian Sumber Manusia (KSM) akan memperkasakan penguatkuasaan Akta Antipemerdagangan Orang dan Antipenyeludupan Migran (ATIPSON) 2007 bagi meningkatkan jumlah sabitan kesalahan kepada golongan yang melakukan kesalahan yang berkaitan dengan pemerdagangan manusia. Hal ini demikian kerana, undang-undang sedia ada masih dipandang enteng oleh segelintir golongan yang melakukan kesalahan ini kerana hukuman sedia ada dilihat tidak setimpal dan kompaun dikenakan kepada pesalah juga masih di tahap yang sederhana. Golongan pesalah ini sudah semestinya mendapat pulangan yang tinggi hasil daripada melakukan aktiviti pemerdagangan manusia ini. Sebagai contoh, pihak berwajib boleh memperkasakan undang-undang sedia ada seperti mempertimbangkan untuk meningkatkan hukuman seperti penjara seumur hidup kepada pesalah jenayah pemerdagangan manusia dan kadar bayaran kompaun yang lebih tinggi. Oleh itu, undang-undang sedia ada perlu diperketat supaya pihak yang tidak bertanggungjawab lebih takut untuk melakukan aktiviti tidak bermoral ini.

Usaha perlu ditingkatkan lagi oleh pihak kerajaan dengan kerjasama pelbagai pihak seperti pertubuhan bukan kerajaan (NGO), masyarakat, dan agensi lain bagi membanteras aktiviti pemerdagangan manusia ini berlaku. Peranan pihak kerajaan pada masa ini dilihat komited dalam menangani isu ini. Walau bagaimanapun, penjenayah kini selangkah lebih licik dalam melakukan aktiviti jenayah ini. Penjenayah sudah semestinya akan mempelbagaikan cara untuk membawa masuk atau keluar golongan manusia yang tidak bersalah demi kepentingan diri mereka sendiri. Misalnya, kerajaan perlu meningkatkan operasi dengan bantuan pihak yang berwajib dalam mengesan aktiviti pemerdagangan manusia di bahagian sempadan negara sama ada di laut, udara atau darat. Usaha kerajaan sebelum ini dalam menangani isu pemerdagangan manusia termasuklah seperti serbuan polis secara besar-besaran terhadap premis yang dikenal pasti menjadi pusat seks komersial, kilang-kilang yang disyaki mempunyai tenaga kerja paksa dan majikan yang dikenal pasti tidak membayar gaji (Kedutaan Amerika Syarikat, Malaysia, 2021). Dengan itu, kerajaan perlu lebih proaktif dan komited dalam mengesan aktiviti pemerdagangan manusia ini kerana banyak lagi golongan yang tidak bernasib baik tidak dapat dikenal pasti sebagai mangsa dan tidak menerima perlindungan.

Peranan media massa kini dilihat sangat penting dalam membanteras kes pemerdagangan manusia. Pada era globalisasi ini, peranan media massa dilihat sangat penting untuk menyalurkan maklumat kepada masyarakat tanpa mengira di mana mereka berada dengan hanya menggunakan hujung jari sahaja. Media massa merupakan lambang kemajuan teknologi informasi dan komunikasi serta mempunyai peranan penting dalam menentukan penyampaian informasi dan saluran dalam menyampaikan maklumat kepada masyarakat (Sohana Abdul Hamid, 2016). Media massa dilihat dapat menyebarkan maklumat mengenai kes pemerdagangan manusia dengan cepat dan menyalurkan maklumat tentang tindakan yang boleh dilakukan oleh masyarakat sekiranya berlaku aktiviti pemerdagangan di kawasan mereka. Dengan itu, masyarakat akan lebih peka dan mengambil berat tentang isu pemerdagangan manusia. Sebagai contoh,media massa boleh menyalurkan maklumat kepada orang ramai mengenai cara melaporkan jenayah pemerdagangan manusia sama ada secara bersemuka atau melalui dalam talian. Oleh itu, pihak kerajaan perlu menggunakan media massa sebagai saluran informasi untuk menghebahkan hukuman dan denda kepada pesalah pemerdagangan manusia agar golongan yang tidak bertanggungjawab ini takut untuk melakukan kesalahan. Laman sesawang khusus juga boleh diwujudkan untuk melaporkan kes jenayah ini.

4.   Meningkatkan Keselamatan Sempadan dan Pemantauan

Aktiviti pemerdagangan manusia kebiasaannya berlaku dari sebuah negara ke negara yang lain melalui jalan darat, laut atau udara. Oleh sebab itu, tahap kawalan keselamatan di kawasan sempadan dan tahap pemantauan yang lebih kerap perlu ditingkatkan lagi bagi menangani aktiviti ini. Sebagai contoh,aktiviti pemerdagangan manusia menurun sepanjang Perintah Kawalan Pergerakan (PKP) semasa pandemik COVID-19 yang lalu berikutan kawalan ketat dilakukan oleh pihak berkuasa melalui kawalan di semua sempadan serta sekatan jalan raya lebih kerap di seluruh Malaysia. Kesannya, aktiviti penyeludupan manusia yang masuk ke negara kita secara haram dapat dikurangkan. Bukan itu sahaja, pihak berkuasa juga perlu mengesan “jalan tikus” yang digunakan oleh pihak yang melakukan aktiviti pemerdagangan manusia ini. Oleh itu, pihak berkuasa seharusnya meningkatkan lagi pemantauan keselamatan sempadan.

Masyarakat juga memainkan peranan penting bagi menangani isu pemerdagangan manusia kerana masyarakat setempat merupakan tulang belakang kepada kerajaan dalam mendapatkan informasi yang berkaitan dengan aktiviti pemerdagangan yang berlaku di kawasan mereka. Kerjasama dalam kalangan pihak berkuasa, badan bukan kerajaan, syarikat perniagaan dan masyarakat setempat mampu dalam menyelesaikan kes jenayah (Farah Suhaidah Othman, 2017). Sebagai contoh, masyarakat setempat perlu peka terhadap kawasan sekeliling seperti kawasan ladang, kilang dan di mana-mana sahaja jika mengesyaki berlaku sebarang aktiviti pemerdagangan manusia serta segera melaporkannya kepada pihak berkuasa. Hal ini sudah semestinya serba sedikit dapat membantu pihak berkuasa untuk mendapatkan maklumat awal mengenai aktiviti pemerdagangan manusia.

Tegasnya, isu pemerdagangan manusia ini seharusnya diberi perhatian kerana membabitkan penganiayaan terhadap golongan yang tidak bersalah. Pelbagai tindakan boleh dilakukan serta dipertingkatkan lagi bagi membanteras aktiviti pemerdagangan manusia di dalam dan luar negara. Oleh itu, semua pihak diharap dapat berganding bahu dalam usaha membanteras aktiviti pemerdagangan manusia daripada terus berlaku agar tidak memberikan kesan buruk kepada negara dan masyarakat pada masa hadapan.


Melestarikan Tulisan Jawi dalam Era Digital

Permatang Pauh, Pulau Pinang – Dewan Bahasa dan Pustaka Wilayah Utara (DBPWU)dengan kerjasama Politeknik Seberang Perai, Pulau Pinang telah menganjurkan program Bual Bicara Pelestarian Tulisan Jawi dalam Era Digital bersempena dengan Dekad Bahasa Kebangsaan (DBK) 2022 Peringkat Negeri Pulau Pinang yang berlangsung pagi kelmarin di Dewan Kuliah Utama, Politeknik Seberang Perai, Pulau Pinang.

Menerusi program ini, Encik Nazri Othman, iaitu Munsyi Dewan (Jawi) bertindak sebagai moderator manakala tiga orang panel pembicara pula terdiri daripada Encik Abdul Karim Aziz (Munsyi Dewan (Jawi)), Encik Zulkifli Azit dan Puan Nor Hanani Aminah Mahmud. Mereka membicarakan topik yang menarik tentang sejarah perkembangan, pengkaedahan tulisan Jawi, penyebaran tulisan Jawi dalam era digital dan perkembangan teknologi maklumat.

Dalam program tersebut, Encik Abdul Karim Aziz menjelaskan tentang sejarah perkembangan tulisan Jawi dengan kedatangan Islam di Tanah Melayu dan peranan tulisan Jawi, perbezaan tulisan Jawi dahulu dan kini dan serta proses penyempurnaan tulisan Jawi.

Selain membicarakan tentang sejarah perkembangan tulisan Jawi dan peranannya, Encik Zulkifli Azit turut berkongsi tentang pengkaedahan Jawi dengan beberapa ejaan perkataan yang sering menjadi kekeliruan seperti perkataan “terowong”, iaitu ejaan Jawi sebetulnya ialah “تروووڠ” dan bukanlah “تروڠ” atau “ترووڠ”. Begitu juga perkataan “rempeyek” dengan ejaan Jawi yang betul, iaitu  “رمڤيييق” dan bukanlah “رمڤيت” atau “رمڤييک”. Pelbagai aktiviti penyebaran tulisan Jawi turut dijalankan secara interaktif menerusi aplikasi di internet, media massa  dan media sosial.

Penggunaan teknologi  maklumat ini turut digunakan dalam melestarikan tulisan Jawi dengan mendapatkan  ejaan  Jawi yang betul menerusi kamus yang terdapat dalam laman web Pusat Rujukan Persuratan Melayu (PRPM). Menurut Puan Nor Hanani Aminah Mahmud, terdapat kaedah merujuk ejaan yang tepat secara dalam talian menggunakan teknologi maklumat seperti penggunaan di internet dan aplikasi di telefon mudah alih selain penggunaan video tentang pembelajaran tulisan Jawi di media sosial.

Sehubungan dengan itu, tulisan Jawi harus dipelajari melalui penggunaan buku sebagai rujukan selain penggunaan teknologi maklumat yang mudah diakses pada hari ini yang memudahkan  kaedah menulis Jawi. Penggunaan tulisan Jawi yang meluas oleh masyarakat menunjukkan bahawa tulisan Jawi masih mengikut peredaran masa dan seiring dengan kecanggihan teknologi dalam era digital.

Program ini diadakan untuk memartabatkan bahasa kebangsaan dan melestarikan tulisan Jawi sebagai salah satu sistem tulisan bahasa Melayu yang perlu dipertahankan dan dipelihara sebagai warisan yang tidak luput ditelan zaman dan merupakan khazanah bangsa yang tidak harus dilupakan oleh generasi pada hari ini. Oleh hal yang demikian, program ini memberikan pendedahan dan perkongsian ilmu tentang tulisan Jawi kepada generasi muda khususnya peserta yang terdiri daripada pelajar sekolah dan politeknik yang akan  mempraktikkan teknologi maklumat dalam menulis Jawi dengan betul.

Antara tetamu kehormat yang hadir termasuklah Pengarah DBPWU, Encik Rahimi Arifin dan Timbalan Pengarah Akademik Politeknik Seberang Perai, Ts. Dr. Zulhadi Zakaria yang turut disiarkan secara dalam talian menerusi media sosial Politeknik Seberang Perai dan Dewan Bahasa dan Pustaka.


Penjelasan KPM Mengenai Insiden Jeti Roboh di Kampung Pababag

Untuk mendapatkan maklumat terkini, ikuti kami melalui Telegram

Semporna- Kementerian Pendidikan Malaysia (KPM) memaklumkan bahawa insiden jeti roboh di Kampung Pababag, Semporna, Sabah melibatkan lebih kurang 25 orang murid sekolah termasuklah murid tabika KEMAS dan dua  orang guru Sekolah Kebangsaan Pulau Pababag pada pukul 6.45 pagi.

Laporan awal yang diperoleh dari Pejabat Pendidikan Daerah (PPD) Semporna mendapati insiden tersebut berlaku semasa murid sedang menaiki jeti di kampung untuk ke sekolah. Akibat daripada runtuhan tersebut, dua orang murid cedera ringan manakala mangsa lain dilaporkan selamat.

KPM melalui PPD Semporna juga telah mengambil langkah dengan menyiasat punca kejadian dan menyediakan bantuan segera kepada semua mangsa yang terlibat.  Pihak KPM memandang serius terhadap insiden tersebut dan akan memastikan aspek keselamatan ditingkatkan dengan mewajibkan pemakaian jaket keselamatan dan keadaan struktur jeti yang selamat digunakan.

KPM juga akan mengadakan sesi libat urus dengan pemegang taruh serta pihak berkuasa tempatan dalam waktu terdekat untuk membincangkan cadangan penambahbaikan infrastruktur di jeti sedia ada bagi memastikan agar kejadian seperti ini tidak berulang. Usaha untuk memberikan bantuan sokongan psikososial terhadap guru dan murid yang menjadi mangsa akan terus digiatkan.

Pada masa yang sama, KPM juga akan memohon pihak kerajaan tempatan untuk menyediakan laluan alternatif yang lebih selamat untuk murid, ibu bapa dan guru ke sekolah demi memastikan keselamatan dan kebajikan murid terjamin pada masa akan datang.


Bazar Buku Kedah 2023 Dimeriahkan dengan 20 000 Pengunjung

Alor Setar – Hampir 20 000 orang berkunjung Ke Bazar Buku Kedah 2023 setelah berlangsung selama lima hari di Kompleks Star Parade Alor Setar, Kedah yang berakhir hari ini.

Orang ramai, termasuklah pelajar dari Sekolah Menengah Kebangsaan (SMK) Datuk Syed Ahmad dan Sultan Abdul Halim Jitra turut hadir bagi menyaksikan pelbagai acara disusun.

Penganjuran ini buat julung kali diadakan oleh Persatuan Penyelidikan dan Pembudayaan Sejarah Negeri Kedah, Perlis dan Pulau Pinang (PESKAP).

Pengerusi Bazar Buku Kedah, Abdul Hadi Mat Taib berkata, pihaknya gembira kerana usaha yang dilakukan telah mendapat sokongan dan kerjasama daripada pelbagai pihak, termasuklah Dewan Bahasa dan Pustaka (DBP) Wilayah Utara dan Persatuan Teater Alor Setar (PENTAS).

Sebanyak 20 reruai pameran buku disediakan melibatkan Majlis Penerbitan Ilmiah Malaysia (Malim), Farhana Book Resources, Sri Ayu Publishers & Distributors, UUM Press, RNZ Media Sdn. Bhd., Bitara Media dan lain-lain lagi.

“Di Bazar Buku Kedah ini, pengunjung boleh melihat dan membeli buku kesukaan masing-masing, termasuklah buku terbitan DBP dengan diskaun yang menarik.

“Pihak penganjur amat berpuas hati kerana hampir 20 000 pengunjung hadir bagi melihat acara pentas seperti program keluarga ceria, deklamasi puisi, teater persilatan serta lain-lain lagi,“ katanya.

Penolong Pengarah Jabatan Kebudayaan dan Kesenian Negara (JKKN) Negeri Kedah, Fahmi Che Mat melakukan Pelancaran Buku Kumpulan Drama Pentas, Sepatu hasil karya Joe K.A.S terbitan DBP.

Hadir memeriahkan lagi majlis tersebut ialah Pengarah DBP Wilayah Utara, Nurul Julia Alani Henry, Pengurus Pusat Seni dan Budaya Universiti Utara Malaysia (UUM), Asmawiza Hussin dan Pengurus Besar Menara Alor Setar, Zamrie Abdul Razak.

Majlis penutupan Bazar Buku Kedah 2023 dilakukan oleh Pengerusi Jawatankuasa Agama, Pendidikan dan Sumber Manusia Negeri Kedah, Datuk Najmi Ahmad.


Meneliti, Memahami dan Menjiwai FPK

Lahirnya sebuah pendidikan di sesebuah negara bersandarkan falsafah yang ditetapkan. Meneliti, memahami dan menjiwai Falsafah Pendidikan Kebangsaan (FPK) menyatakan bahawa “Pendidikan di Malaysia merupakan suatu usaha berterusan ke arah lebih memperkembangkan potensi individu secara menyeluruh dan bersepadu untuk mewujudkan insan yang seimbang dan harmonis dari segi intelek, rohani, emosi dan jasmani, berdasarkan kepercayaan dan kepatuhan kepada Tuhan. Usaha ini adalah untuk melahirkan warganegara Malaysia yang berilmu pengetahuan, berketerampilan, berakhlak mulia, bertanggungjawab dan berkeupayaan mencapai kesejahteraan diri, serta memberi sumbangan terhadap keharmonian dan kemakmuran keluarga, masyarakat dan negara.”

Tahun baharu 2023 menzahirkan satu perkembangan dan ekosistem baharu dalam pentadbiran negara. Namun begitu, amat penting untuk dinyatakan bahawa aspek pendidikan tidak seharusnya dipolitikkan. Pendidikan menjadi asas pembinaan modal insan negara dan digariskan dalam Visi Kementerian Pendidikan Malaysia, iaitu “Pendidikan Berkualiti, Insan Terdidik, Negara Sejahtera” dan Misi “Melestarikan Sistem Pendidikan yang Berkualiti untuk Membangunkan Potensi Individu bagi Memenuhi Aspirasi Negara”. Kita juga amat bersyukur telah mempunyai satu gagasan yang kukuh yang dimeterai dalam Pelan Pembangunan Pendidikan Malaysia 2013-2023 (Pendidikan Prasekolah hingga Lepas Menengah). Pelan ini telah menyediakan kerangka pembangunan yang menyeluruh untuk menzahirkan transformasi sistem pendidikan secara pantas dan mapan sehingga tahun 2025.

Kenyataan Menteri Pendidikan YB, Fadhlina Sidek menzahirkan Pendidikan merupakan satu wadah utama bagi menyerlahkan potensi individu sekali gus melahirkan insan yang berilmu, bertanggungjawab dan menyumbang kepada kemakmuran dan kesejahteraan ummah. Beliau juga menyatakan bahawa “Landasan penting untuk kita melihat kejayaan atau keberkesanan dan impak adalah dengan merujuk pada laporan Pelan Pembangunan Pendidikan yang akan berakhir pada tahun 2025. Yang paling penting kini, KPM akan memastikan apa-apa sahaja dasar yang hendak diperkenalkan selepas ini perlu diteliti dengan sebaik-baiknya termasuklah soal infrastruktur yang lengkap dan ekosistem pembelajaran yang sistematik,” jelas beliau semasa siaran rancangan Dimensi Baharu KPM di Bernama TV.

Hakikat yang jelas kepada seluruh warga Malaysia adalah untuk meneliti, memahami dan menjiwai Falsafah Pendidikan Kebangsaan yang sebenar. Falsafah ini perlu menjadi pegangan yang kuat di setiap peringkat murid, guru, pentadbir sekolah, komuniti ibu bapa dan masyarakat secara keseluruhannya. Kalau kita lihat secara berperingkat, terdapat lima fokus yang perlu diberi keutamaan iaitu pertama, kita melihat bahawa FPK menyatakan hasrat untuk memupuk insan seimbang dan harmonis melalui kesepaduan ilmu melalui pendidikan secara berterusan. Kedua, elemen asas jasmani, intelek, rohani dan emosi (JIRE) telah disepadukan dan diseimbangkan secara harmonis. Ketiga, asas utama kesepaduan JIRE untuk melahirkan insan seimbang dan harmonis adalah berpaksikan kepercayaan dan kepatuhan kepada Tuhan. Keempat, hasil dari ini akan memperlihatkan keberadaan ‘kesejahteraan diri’ bagi setiap individu melalui sistem pendidikan Malaysia, dan Kelima, kesudahannya individu tersebut berupaya menyumbang kepada keharmonian dan kemakmuran keluarga, masyarakat dan negara; begitu jugalah terhadap dunia sejagat.

Kelima-lima fokus ini tersusun dengan tertib dan rapi bagi membolehkan setiap individu terdidik peringkat demi peringkat sebagai seorang insan (bukan ‘modal insan’) seimbang yang berupaya menyumbang atas dasar ilmu yang diperoleh serta nilai yang seimbang. Menelusuri sejarah FPK ini , FPK digubal pada tahun 1988 dan semak semula pada 1996. FPK dikategorikan holistik dari perspektif dan hasrat UNESCO khususnya dalam mengungkapkan pendidikan abad ke-21 mengikut empat ‘tiang pembelajaran’ yang diuar-uarkan badan tersebut merangkumi: learning to know, learning to do, learning to be serta learning to live together.

Hala tuju pendidikan KPM pada ketika ini meletakkan tujuh teras dalam mengemudi sistem pendidikan negara memerlukan sinergi di antara guru, murid, ibu bapa dan komuniti. Pertama; Menjadikan Komunikasi antara Kementerian dan Sekolah Lebih Cekap dan Telus, Kedua; Memberi Penekanan kepada Aspek Karamah Insaniah melalui Pembentukan Adab, Akhlak dan Integriti, Ketiga; memberi perhatian terhadap isu kemiskinan multidimensi murid daripada keluarga b40, Keempat; Memberi Perhatian kepada Isu Keciciran Pendidikan serta Masalah Literasi dan Numerasi, Kelima; Memberi Fokus kepada Kebajikan Guru Adalah Teras Utama Keberkesanan Penyampaian Pendidikan, Keenam; Memberi Tumpuan kepada Usaha Ubahsuai dan Naik Taraf Bangunan Sekolah Daif Terutamanya di Sabah dan Sarawak dan Ketujuh; Meningkatkan Keupayaan Pendidikan Digital di Sekolah. Dengan didatangkan bersama slogan “Murid Ceria, Guru Bahagia, Sekolah Bitara, Negara Sejahtera”.

Sudah pasti tujuh teras ini bersandarkan penelitian, pemahaman dan menjiwai FPK yang terkandung dalam pendidikan di Malaysia. Maka, besarlah harapan seluruh rakyat Malaysia agar isu dan cabaran pendidikan masa ini dapat ditangani dengan sebaik mungkin. Semua pihak harus berganding bahu dalam mendepani arus pendidikan baharu ini.


Penyelengaraan Kem Pengakap Jalan Sungai Batu Pahat Perlu Disegerakan

Untuk mendapatkan maklumat terkini, ikuti kami melalui Telegram

Kangar – Raja Muda Perlis, DYTM Tuanku Syed Faizuddin Putra Jamalullail bertitah pelibatan generasi muda dalam latihan kepimpinan perlu diberikan dipergiat agar dapat melahirkan generasi yang berdaya saing, seiring dengan perkembangan pendidikan pada masa ini.

Titah baginda, pembangunan Kem Pengakap yang bertapak di Jalan Sungai Batu Pahat perlu diberikan perhatian memandangkan tempat tersebut sering digunakan untuk aktiviti perkhemahan ahli pengakap daripada kalangan pelajar sekolah negeri Perlis dan juga dari luar negeri.

Persekutuan Pengakap Negeri Perlis telah bertapak di situ lebih daripada 50 tahun.

Namun begitu, infrastruktur yang kurang sempurna dan penyelenggaraan yang terhad menyebabkan aktiviti tidak dapat dijalankan dengan sepenuhnya.

Satu kebimbangan lagi apabila situasi ini boleh mendatangkan risiko kepada pengguna kem tersebut.

Oleh yang demikian, baginda menyeru kepada semua pihak agar bekerjasama dalam usaha membantu memajukan pergerakan Pengakap di Negeri Perlis ini, demi mencurahkan bakti kepada anak-anak Pengakap kita.

Demikianlah titah Raja Muda Perlis dalam kenyataan ketika berkenan menyempurnakan Majlis Penganugerahan Bintang dan Pingat, Persekutuan Pengakap Malaysia Negeri Perlis 2023 yang diadakan di Dewan Serbaguna Jabatan Perhutanan Negeri Perlis di Bukit Ayer, Sungai Batu Pahat, semalam.

Dalam majlis tersebut, Raja Muda Perlis berkenan menganugerahkan bintang dan pingat Pengakap Perlis kepada 143 orang penerima, termasuklah lima orang dari Thailand kerana jasa dan khidmat bakti mereka kepada Persekutuan Pengakap Malaysia Negeri Perlis dan juga Pergerakan Pengakap.

Keberangkatan tiba baginda selaku Presiden DiRaja Persekutuan Pengakap Malaysia Negeri Perlis disambut oleh Timbalan Ketua Pesuruhjaya Pengakap Negara, Haji Nasarudin Haji Shamsudin dan Ketua Pesuruhjaya l Persekutuan Pengakap Malaysia Negeri Perlis, Dr. Azmi Abdullah.

Hadir bersama-sama baginda dalam majlis penganugerahan itu ialah Timbalan Yang DiPertua Majlis Pengakap Negara, Dato’ Haji Ahmad Shazilly Ismail Bakti, Naib Yang DiPertua Majlis Pengakap Negara, Datuk Haji Zamani Tambichek dan Pengurusan Tertinggi Persekutuan Pengakap Malaysia Negeri Perlis.

Dalam perkembangan yang sama, baginda berkata, “Untuk melatih generasi muda, iaitu ahli Pengakap, kita juga harus memperkasa kemahiran kepimpinan kepada pemimpin Pengakap. Pendedahan dan latihan kepimpinan yang baik mampu meningkatkan lagi kompetensi mereka.”

Oleh itu, Jabatan Pendidikan Negeri diseru untuk terus menerus memberi sokongan sepenuhnya dalam usaha meningkatkan ilmu kemahiran kepimpinan untuk guru Pengakap yang berada di sekolah.


Program Hasta La Vista, Platform Graduan Mengetahui Alam Pekerjaan

Sungai Petani – Sebanyak 73 orang pelajar Ijazah Sarjana Muda Pengurusan Sumber Manusia, Fakulti Pengurusan dan Perniagaan, Universiti Teknologi MARA (UiTM) Kampus Kedah mengikuti Program Hasta La Vista 2023 di Dewan Sri Merbok UiTM Merbok, semalam.

Menurut penganjur, Hasta La Vista adalah bermaksud selamat tinggal atau jumpa lagi dalam bahasa Spanish.

Ketua program, Muhammad Arif Ikhwan Aminuddin berkata, pelajar Semester 6, iaitu pelajar semester akhir wajib mengikuti program ini bagi memenuhi syarat kursus HR666 (latihan amali HR).

“Program ini merupakan satu daripada persediaan awal kepada pelajar semester akhir sebelum menempuhi alam pekerjaan dalam bidang pengurusan sumber manusia bagi memenuhi pihak industri.“

“Terima kasih kepada pihak yang terlibat kerana memberikan ceramah secara terperinci berkaitan dengan ciri kepimpinan yang harus dimiliki oleh graduan UiTM,“ kata beliau.

Terdahulu, Profesor Madya Ts. Dr. Asmadi Mohammed Ghazali dari UiTM dalam ceramahnya mengatakan bahawa terdapat pelbagai cabaran yang perlu dilalui oleh pelajar, terutamanya menempuhi era Revolusi Perindustrian 4.0 (IR4.0) ini.

Beliau turut menekankan mengenai kompetensi pemimpin dari aspek ilmu pengetahuan, kemahiran dan sikap yang perlu dikuasai oleh graduan dengan mengambil contoh kepimpinan Rasulullah SAW yang bercirikan insaniah, tawaduk dan mahabbah.

“Pelajar UiTM perlu juga mengetahui tentang tujuh kemahiran pekerjaan yang diperlukan oleh pihak industri, termasuk kemahiran menyesuaikan diri (fleksibiliti); celik teknologi; kreativiti dan inovasi; kemahiran maklumat; kemahiran pemikiran teknikal; kemahiran kepimpinan dan kecerdasan emosi.

“Jika perkara Itu dihayati dengan penuh minat, seronok sekali bagi sesiapa sahaja menempuh kerjaya dalam bidang perindustrian di negara ini,“ ujar beliau mengakhiri ucapan dalam program tersebut.


Sistem Pendidikan Harus Seiring dengan Peredaran Masa

Untuk mendapatkan maklumat terkini, ikuti kami melalui Telegram

Kangar – “Mentaliti Rakyat Kelas Pertama dalam Segala Tindakan” melalui Program Digitalisasi Jamalullail dan Faizuddin Center of Educational Excellence (FCoEE) diharap akan dapat direalisasikan menerusi Kepercayaan atas kebolehan diri sendiri (self believe), Keyakinan diri yang tinggi (self confidence), Peningkatan harga diri (self esteem), dan Motivasi yang tinggi untuk kekal berjaya (self motivation).

Demikian titah Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail ketika berkenan berangkat merasmikan “Majlis Apresiasi Akar Tunjang Kemenjadian Murid Tahun 2022” anjuran Jabatan Pendidikan Negeri Perlis yang diadakan di Dewan 2020 Kangar pada malam semalam.

Pada majlis yang sama, baginda turut berharap agar cogan kata “My School My Playground” akan dapat dilaksanakan dengan kemudahan pengajaran dan pembelajaran yang terkini serta penerapan budaya sekolah penyayang yang lebih berhemah untuk semua golongan murid. Kemahiran Kalis Masa Hadapan (KKMH) yang diterapkan oleh Jabatan Pendidikan Negeri Perlis seperti kemahiran Teknologi Maklumat dan Pengurusan Acara akan mampu membuka peluang awal kepada para pelajar untuk melibatkan diri dengan aktiviti seperti pemasaran produk secara dalam talian dan mempengerusikan majlis formal di sekolah.

Para tenaga pengajar di sekolah dan juga staf di Jabatan Pendidikan Negeri boleh mengambil kira dan mengadaptasi sistem pendidikan dari Australia dan New Zealand. Hal ini dikatakan demikian kerana sistem pendidikan mereka adalah berlainan berbanding dengan sistem yang sedang diterapkan di sini. Sistem pendidikan mereka lebih mengutamakan konsep pembelajaran amali (hands on), seperti bersama-sama rakan sekelas untuk menyiapkan projek yang diberikan. Pendekatan tersebut telah terbukti berkesan untuk menarik minat para pelajar berbanding dengan hanya berada di dalam kelas sahaja.

Sistem pendidikan di Malaysia dan di negeri Perlis, khususnya sentiasa mempunyai ruang dan peluang untuk ditambah baik agar dapat kekal relevan untuk para pelajar, selari dengan peredaran masa kini.

Keberangkatan tiba baginda bersama-sama Raja Puan Muda Perlis, DYTM Tuanku Hajah Lailatul Shahreen Akashah Khalil disambut oleh Pengarah Jabatan Pendidikan Negeri, Cikgu Naharudeen Othman. Hadir sama ialah YAB Mohd Shukri Ramli, Menteri Besar Negeri Perlis.


Kepentingan Perpaduan dalam Membentuk Sebuah Negara Maju

Perpaduan amat penting dalam pembangunan sesebuah negara, sama ada negara tersebut merupakan negara maju, membangun mahupun sedang membangun. Hal ini demikian kerana kesatuan dan kesepakatan antara rakyat amatlah penting dalam membentuk sesebuah negara maju yang aman tanpa konflik yang menyebabkan berlakunya pertumpahan darah dan mengakibatkan kehancuran negara tersebut. Menurut Kamus Dewan Perdana, perpaduan merupakan penyatuan dan darjah, serta jenis penyatuan yang dipamerkan oleh sesebuah masyarakat, ataupun kumpulan dan jiran. Perpaduan amatlah penting dalam membentuk sesebuah negara yang maju. Tanpa perpaduan, amat mustahil kemajuan dan kesejahteraan hidup rakyat boleh dicapai.

Antara kepentingan perpaduan dalam membentuk sesebuah negara yang maju termasuklah mampu meningkatkan ekonomi di sesebuah negara. Dengan wujudnya masyarakat yang aman dan harmoni, mampu menarik pelabur asing untuk melabur dan menjalankan aktiviti perdagangan di sesebuah negara. Kemasukan pelabur asing mempengaruhi kadar pertukaran wang asing yang membantu  kepesatan ekonomi di sesebuah negara. Sejak kebelakangan ini, Malaysia mengalami ketegangan politik yang menyebabkan pelabur asing menarik semula pelaburan mereka di Malaysia kerana risau akan berlakunya sesuatu di luar jangkaan pelabur asing dan seterusnya menyebabkan kerugian kepada mereka. Namun kini, dek keharmonian yang diwujudkan menyebabkan pelabur asing tertarik semula untuk menyertai pelaburan di negara Malaysia. Hal ini mampu mengelakkan berlakunya peningkatan kadar pengangguran serta kehilangan pelaburan yang bernilai berbilion ringgit dan kesan pengganda dari segi penciptaan peluang pekerjaan dan pembinaan infrastuktur.

Selain itu, perpaduan mampu meningkatkan imej negara. Apabila wujudnya perpaduan dalam sesebuah negara, negara tersebut akan dipandang tinggi oleh negara lain atas kestabilan dan keharmonian yang dimiliki. Sebagai contoh, Malaysia yang terdiri daripada pelbagai kaum mampu menjadi suri teladan kepada negara lain. Malaysia mempunyai beberapa kaum utama, iaitu Cina, Melayu dan India. Namun begitu, tidak wujud sebarang pergaduhan atau perbalahan antara ketiga-tiga kaum tersebut. Hal ini menjadikan Malaysia sebagai penanda aras kepada negara lain yang sedang membangun atas semangat perpaduan, kestabilan dan keharmonian antara masyarakat yang dimiliki. Walaupun Malaysia masih lagi tergolong di bawah negara yang sedang membangun, berbekalkan  keharmonian dan kesejahteraan masyarakat, Malaysia tampil menjadi negara yang disegani dan dihormati oleh negara maju yang lain.

Seterusnya, perpaduan juga dapat mewujudkan masyarakat yang harmoni.  Kewujudan masyarakat yang harmoni mampu mewujudkan perpaduan yang kuat dan kukuh dalam sesebuah negara. Kestabilan politik di sesebuah negara juga dipengaruhi oleh masyarakat yang harmoni, apabila semua pemimpin akan bersatu padu tidak mengira kaum, bangsa dan warna kulit dalam memacu kepimpinan negara. Sebagai contoh, Mohd Afendi Daud & Junaidi Awang Besar (2016) menyatakan negara Afrika Selatan pada tahun 1948 hingga 1991 telah mengamalkan Dasar Apartheid, iaitu kaum kaum kulit hitam dianggap sebagai lebih rendah dan diberikan layanan kelas kedua dari segi politik, ekonomi, sosial, pendidikan dan kebudayaan. Hal ini menyebabkan tiada perpaduan dalam negara tersebut dan wujud perbalahan antara rakyat yang menyebabkan kemusnahan di negara mereka. Oleh sebab itu, perpaduan antara rakyat amatlah penting dalam membentuk sesebuah negara yang maju.

Di samping itu, kepentingan perpaduan kaum dalam masyarakat juga dapat menarik kedatangan pelancong asing ke dalam negara. Satu daripada sumber ekonomi negara adalah melalui sektor pelancongan yang dapat menjanakan ekonomi di sesebuah negara. Asas perpaduan yang kukuh dan budaya yang unik, di samping kepelbagaian adat resam yang membentuk identiti sesebuah masyarakat dapat memikat hati pelancong untuk berkunjung. Sebagai contoh, pelancong amat tertarik dengan kepelbagaian kaum di Malaysia yang terdiri daripada pelbagai kaum yang ada  seperti Melayu, Cina, India, Kadazan, Dusun dan lain-lain etnik yang mempunyai budaya, adat serta tradisi tersendiri yang dapat ditunjukkan kepada pelancong asing. Oleh itu, dapat dilihat bahawa perpaduan bukan sahaja dapat membentuk sebuah negara maju, malah dapat menarik kedatangan pelancong asing yang dapat memberikan keuntungan terhadap sesebuah negara.

Pada masa yang sama, perpaduan juga mampu menjamin keselamatan negara. Hal ini dikatakan demikian kerana, apabila rakyat sentiasa bersatu padu, unsur atau pengaruh luar tidak dapat menceroboh pemikiran rakyat kerana perpaduan mampu menyatukan pemikiran dan hati masyarakat dalam sesebuah negara. Sebagai contoh, dalam sesebuah negara yang mengamalkan sistem demokrasi, rakyat dibenarkan memilih pemimpin negara yang mampu menjaga negara dan memegang amanah serta menjalankan tanggungjawab sebagai pemimpin. Jika rakyat tidak bersatu hati dalam memilih pemimpin, maka akan berlaku ketegangan dan pergaduhan. Hal ini akan mengundang bahaya kepada negara jika pemimpin yang menang terdiri daripada pemimpin yang tidak bersifat berjiwa rakyat dan bersikap pilih kasih.  Jika rakyat tidak bersatu hati dalam memilih pemimpin, maka akan wujud pengaruh negatif yang membolehkan sebuah negara dijajah dan aset atau rahsia negara dijual kepada negara luar yang menyebabkan berlakunya kehancuran terhadap negara. Oleh sebab itu, perpaduan amatlah penting dalam menjamin keselamatan negara dan mampu membentuk sebuah negara yang maju.

Tuntasnya, perpaduan menajdi elemen penting dalam membentuk sesebuah negara maju. Setiap negara perlu berusaha memastikan perpaduan diwujudkan dalam masyarakat agar negara diiktiraf sebagai sebuah negara maju dan memiliki rakyat minda kelas pertama. Oleh itu, semua pihak perlu cakna dalam memastikan perpaduan dapat dikekalkan antara kaum dan bangsa dalam negara. Perpaduan bukan sahaja dapat membentuk negara maju, malah perpaduan turut memupuk semangat cinta dan sayang dalam kalangan  masyarakat .


UiTM Cawangan Perlis Terus Mendukung Perancangan Strategik melalui Kerjasama dengan Institusi

Arau – Universiti Teknologi MARA (UiTM) Cawangan Perlis terus mendukung perancangan strategik UiTM ke arah “Globally Renowned University 2025” melalui pelbagai inisitif baharu.

Terbaharu, dalam mendukung aspirasi 2023 ke arah perancangan “Globally Marketable University“, UiTM Cawangan Perlis terus mencorak peranan melalui kerjasama baharu dengan institusi di dalam dan luar negara.

Jaringan kerjasama ini mampu mempergiat jaringan hubungan kerjasama dengan menandatangani Letter of Intention (LoI) Universitas Ubudiyah Indonesia (UUI), Universiti Malaysia Sains Komputer dan Kejuruteraan (UNIMY) dan Net Geometry Sdn. Bhd. dalam majlis ringkas pada Sabtu yang lepas.

Penandatanganan LoI menjurus kepada pelaksanaan pelbagai bentuk kegiatan seperti pertukaran pelajar, penempatan pelajar latihan praktikal, pertukaran tenaga dan kepakaran akademik dan aktiviti kolaborasi seminar, penyelidikan dan penerbitan.

Sesi penandatanganan LoI ini dilakukan oleh YBhg. Rektor UiTM Cawangan Perlis, Profesor Madya Ts. Dr. Shukor Sanim Mohd Fauzi, Rektor UUI, Profesor Adjunct Dr. Marniati M. kes, Naib Canselor UNIMY, Profesor Madya Ts. Dr. Zulkarnain Kedah dan Puan Afifah Azahar selaku wakil Net Geometry Sdn. Bhd.

Turut hadir menyaksikan penandatangan LoI berkenaan ialah Pengerusi Pusat Kecemerlangan Pendidikan Faizuddin (FCoEE), Profesor Emeritus Datuk Dr. Kamaruddin Hussin, Dedi Zefrizal, S.T, Pengerusi Yayasan Ubudiyah, serta pegawai-pegawai utama daripada ketiga-tiga institusi dan industri berkenaan.

Dalam ucapan alu-aluan, YBhg. Rektor UiTM menjelaskan bahawa dengan penandatanganan LoI itu, akan dapat mengembangkan dan menyebarluaskan lagi ilmu pengetahuan serta kepakaran yang dimiliki oleh ketiga-tiga rakan strategik ini.

UiTM Cawangan Perlis amat mengharapkan dukungan dan bantuan rakan strategiknya untuk mengembangkan kerjasama khususnya dalam bidang teknologi seperti teknologi maklumat, kejuruteraan perisian, pengkomputeran perniagaan dan lain-lain.


MAIPs Meneruskan Dana kepada A-Heart UniMAP

Untuk mendapatkan maklumat terkini, ikuti kami melalui Telegram

Pauh Putra – Majlis Agama Islam dan Adat Istiadat Melayu Perlis (MAIPs) menyumbangkan sebanyak RM20 000 bagi membantu mengukuhkan dana Pusat Autisme (A-Heart) Universiti Malaysia Perlis (UniMAP) supaya dapat beroperasi dengan lebih baik.

Penyerahan tersebut diserahkan oleh Ketua Pegawai Eksekutif MAIPs kepada Naib Canselor UniMAP, Profesor Datuk Dr. Zaliman Sauli dan Pengerusi PISKANITA UniMAP Datin Azliza Ahmad sempena Majlis Santapan Hi-Tea Amal ‘Limpahan Kasih’ yang dianjurkan oleh Persatuan Isteri Dan Kakitangan Wanita UniMAP (PISKANITA) bersama-sama A-Heart UniMAP di Dewan Ilmu, Kampus Alam UniMAP, Pauh Putra.

Berkenan berangkat ke majlis berkenaan ialah Raja Muda Perlis, Tuanku Syed Faizuddin Putra Jamalullail selaku Canselor UniMAP dan Raja Puan Muda Perlis Tuanku Hajah Lailatul Shahreen Akashah Khalil merangkap Pro Canselor UniMAP.

Sumbangan berkenaan merupakan sebahagian daripada inisiatif MAIPs dalam usaha untuk bersama-sama membantu menjayakan inisiatif pendidikan dan dakwah melalui sumbangan kepada pusat-pusat kebajikan dan pendidikan.

Menurut MAIPs, beberapa inisiatif yang berkaitan dengan pendidikan kepada golongan berkeperluan telah disalurkan MAIPs melalui kerjasama pelbagai pihak berstrategik seperti Jabatan Pendidikan Negeri Perlis, Jabatan Hal Ehwal Agama Islam Perlis (JAIPs), Jabatan Mufti Negeri Perlis, Jabatan Kebajikan Masyarakat Negeri Perlis, Majlis Kebajikan Masyarakat Negeri Perlis, Institusi-Institusi Pendidikan Tinggi (IPT), Faizuddin Centre of Educational Excellence (FCoEE) MAIPs dan pelbagai pihak berkepentingan yang lain.

Pada masa yang sama, MAIPs turut bekerjasama sebagai Rakan Sokongan bagi penubuhan Pusat Genius Kurnia Kementerian Pendidikan Malaysia (KPM) di Negeri Perlis dengan kerjasama Yayasan Tuanku Syed Putra (YTSP) Perlis sebagai Rakan Strategik.


Kebertanggungjawaban terhadap Berita – Presiden Joko Widodo

Medan – Presiden Indonesia Joko Widodo mengucapkan selamat Hari Pers Nasional (HPN) kepada seluruh pengamal media Indonesia yang menyambutnya pada hari ini, iaitu 9 Februari 2023 di Gedung Serbaguna Pemerintah Provinsi Sumatra Utara, Kabupaten Deli Serdang, Medan, Indonesia. Beliau juga mengucapkan terima kasih kepada Pers kerana jasa dan bakti mereka kepada bangsa dan negara kerana Pers merupakan aset penting penting dalam menyuarakan ajakan perjuangan kemerdekaan, menyuarakan inovasi pembangunan dan menjadi pejuang utama demokrasi.

Dalam ucapan perasmi HPN pada hari ini, Presiden Joko Widado menyatakan bahawa “dunia Pers tidak sedang baik-baik sahaja.”  Tambah beliau:

Dulu isu utama dunia Pers adalah kebebasan Pers. Selalu itu, kita suarakan. Sekarang apakah isu utamanya tetap sama? Menurut saya sudah bergeser (berubah), kerana kurang bebas apalagi kita sekarang ini?

Menurut Presiden Joko Widodo, isu Pers dahulu berkisar tentang kebebasan media, nampu Pers kini perlu memberikan tumpuan terhadap pemberitaan yang bertanggungjawab. Hal ini demikian kerana pada masa ini masyarakat telah kebanjiran berita daripada pelbagai medium digital termasuklah media sosial.

Tambah beliau lagi, perkara ini terjadi disebabkan perkembangan teknologi dan kandungan berita turut dihasilkan oleh teknologi kecerdasan buatan. Selain itu, beliau juga menyatakan bahawa algoritma raksasa digital yang cenderung mementingkan kepentingan aspek komersial semata-mata turut memberikan kesan terhadap dunia media pada masa ini. Oleh itu, beliau mengingatkan pengamal media agar bertanggungjawab terhadap berita yang disalurkan kepada masyarakat.

Terdahulu, semasa menyambut kehadiran anggota Pers di Merdeka Palace, Jakarta, pada 6 Februari, Presiden Joko Widodo menyampaikan mesej penting, iaitu selain kepentingan kebebasan akhbar, pemberitaan juga harus dilaksanakan dengan amanah dan berita yang diterbitkan perlu berita yang sah kandungannya. Dalam hal ini, beliau menasihati pengamal Pers agar sentiasa mengamalkan etika kewartawanan.

Semasa sambutan HPN pada pagi ini, Presiden Joko Widodo turut menyampaikan cenderamata kepada Pers Indonesia yang meraih anugerah dalam penerbitan berita.

HPN disambut pada setiap tahun pada 9 Februari bertepatan dengan Hari Ulang Tahun Persatuan Wartawan Indonesia (PWI). Sambutan hari tersebut adalah berdasarkan keputusan dan pengisytiharan yang dibuat oleh Presiden Indonesia ke-5 pada tahun 1985.

Bersempena dengan sambutan HPN pada 9 Februari 2023, Ikatan Setiakawan Wartawan Malaysia-Indonesia (ISWAMI) cabang Kuala Lumpur turut menyertai sambutan hari tersebut yang diadakan di Medan, Indonesia pada pagi ini. Pihak ISWAMI diketuai oleh Dato’ Mokhtar Hussain dan turut hadir ialah 22 orang pengamal media Malaysia yang terdiri daripada ketua pengarang dan pengarang kanan akhbar, televisyen dan majalah bagi mewakili media Malaysia ke HPN pada kali ini.


Segera Cari Istilah Asli

Ipoh – Tanpa bahasa, sesuatu perkara atau maklumat tidak dapat disampaikan. Bahasa merupakan ayat yang membantu menterjemahkan idea abstrak kepada orang lain. Tanpa bahasa menerusi pertuturan, seseorang itu perlu melakukan pergerakan dalam bahasa isyarat agar mesej difahami orang lain.

Sehubungan dengan itu, menurut Naib Canselor Universiti Sultan Azlan Shah, Kuala Kangsar, Perak, iaitu Tan Sri Prof. Dato’ Dr. Nordin Kardi, ahli antropologi tidak mementingkan bunyi sesuatu perkataan atau ayat yang disebut. Hal ini dinyatakan beliau sewaktu menyampaikan Ucap Utama Dialog Utara Ke-16 (DUTA16) di sebuah hotel terkemuka di Ipoh pada 24 September 2022.

Tanpa mengira disebut secara baku atau biasa, yang penting bagi mereka ialah pesanan dapat disampaikan dengan jelas.

Beliau juga tidak menafikan bahawa timbul juga pengertian bahasa yang berbeza daripada tiga orang yang ditemui dalam memberikan penjelasan mengenai sesuatu perkara.

Dengan tema “Kelestarian Alam dalam Bahasa, Sastera dan Budaya, DUTA16 bertujuan untuk meningkatkan lagi kesinambungan hubungan melalui maklumat, bahasa, sastera dan budaya serumpun dan memupuk serta memelihara persefahaman antara penulis, sasterawan dan budayawan di wilayah utara Malaysia, selatan Thailand, Sumatera Utara, dan Aceh, Indonesia dalam bidang bahasa, sastera dan budaya.

Mengenai “kelestarian” atau “lestari”, Tan Sri Prof. Dato’ Dr. Nordin menarik perhatian peserta DUTA16 apabila menimbulkan pertanyaan tentang istilah yang sama dalam bahasa Inggeris.

Saya fikir, terjemahan itu terus daripada perkataan “sustainable“. Jika benar sedemikian, lestari merupakan istilah yang diambil dari luar. Oleh itu, orang Melayu perlu segera mencari istilah lain yang asli.

Menganjurkan kempen seperti membina kelestarian ini, tambah beliau memang usaha yang baik. Walau bagaimanapun, akan ada pihak lain pula yang menunggu untuk mengaut keuntungan dengan menjadi pengeluar bahan-bahan keperluan yang berkaitan.

“Terlambat mencari keaslian akan membuatkan kita terus terjajah sedangkan negara telah mencapai kemerdekaan lebih enam dekad,” tambah beliau yang bersetuju dengan hakikat bahawa mesej karya sastera memang disampaikan menerusi bahasa.

Majlis Perasmian DUTA16 disempurnakan oleh Pengerusi Jawatankuasa Pendidikan, Pengajian Tinggi dan Sumber Manusia Negeri Perak, Encik Ahmad Saidi Mohamad Daud pada 23 September 2022 di sebuah hotel terkemuka dekat sini. Beliau yang juga Ahli Dewan Undangan Negeri Changkat Jering, mewakili Menteri Besar Perak, Dato’ Seri Saraani Mohamad.

Yang turut hadir dan menyampaikan ucapan ialah Ketua Satu GAPENA, Datuk Haji Zainal Abidin Datuk Wira Haji Borhan dan Pengarah Jabatan Pengembangan Bahasa dan Sastera, Dewan Bahasa dan Pustaka, Dr. Haji Abang Patdeli Abang Muhi, yang mewakili Ketua Pengarah DBP, iaitu Datuk Abang Sallehuddin Abg. Shokeran.

Idea DUTA dicetuskan oleh GAPENA pada tahun 1982 untuk mengeratkan ikatan persuratan di daerah berjiran di wilayah utara Malaysia (Perak Utara, Pulau Pinang, Kedah dan Perlis), Selatan Thailand (Yala, Narathiwat dan Pattani), dan Utara Sumatera (Sumatera Utara dan Aceh) yang mempunyai kesamaan dari segi bahasa, budaya dan sejarahnya tersendiri.

DUTA bermula di Pulau Pinang (1982), diikuti oleh Medan, Indonesia (1984), Arau, Perlis (1986), Medan, Indonesia (1989), Alor Setar, Kedah (1991), Banda Aceh, Indonesia (1995), Ipoh, Perak (1997), Yala, Selatan Thailand (1999), Medan-Padang Sidempuan, Indonesia (2001), Yala, Selatan Thailand (2003), Lhokseumawe, Aceh (2005), Pulau Pinang (2007), Medan, Indonesia (2013), Yala, selatan Thailand (2015), dan Banda Aceh, Indonesia (2016).

Selepas berucap, Saidi yang juga Ahli Dewan Undangan Negeri (ADUN) Changkat Jering turut melancarkan dua buah buku, iaitu antologi puisi DUTA16 yang berjudul Sifat Rimba, dan kertas kerja Kelestarian Alam dalam Bahasa dan Sastera.


Sekolah sebagai Pusat Menyuburkan Keharmonian antara Kaum dan Agama

Untuk mendapatkan maklumat terkini, ikuti kami melalui Telegram

Putrajaya – Kementerian Pendidikan Malaysia (KPM) telah merujuk kepada video sidang media yang tular di Facebook pada 8 Februari 2023 berkaitan dakwaan guru meminta murid menukar agama.

Difahamkan KPM telah mendapatkan maklum balas awal daripada pihak Jabatan Pendidikan Wilayah Persekutuan Kuala Lumpur (JPWPKL) berhubung dengan kenyataan video tular tersebut. Siasatan awal telah dijalankan segera bagi mendapatkan kesahihan maklumat.

KPM turut memandang serius terhadap isu yang dilaporkan ini dan menegaskan bahawa hal agama tidak boleh dijadikan persendaan yang boleh menggugat keharmonian kaum dan negara.

Sehubungan dengan itu, siasatan lanjut dan tindakan sewajarnya akan diambil terhadap mana-mana pihak yang didapati melakukan persendaan kaum atau agama. Pada masa yang sama, KPM juga akan memberikan kerjasama sepenuhnya kepada pihak Polis Diraja Malaysia (PDRM) sekiranya terdapat laporan polis dibuat mengenai isu tersebut.


ISWAMI dan PWI KALTIM Menandatangani Memorandum Persefahaman

Medan – Ikatan Setiakawan Wartawan Malaysia Indonesia (ISWAMI) Malaysia dan Persatuan Wartawan Indonesia cabang Kalimantan Timur (PWI KALTIM) menandatangani memorandum persefahaman (MoU) pada petang tadi untuk melaksanakan kerjasama strategik dalam pertukaran maklumat antara kedua-dua buah negara. Bagi ISWAMI, hubungan media yang sedia terjalin antara kedua-dua negara harus dimanfaatkan sebaik-baik mungkin dalam konteks yang lebih luas terutamanya dari aspek penyaluran berita. Hal ini demikian kerana kerjasama ini secara tidak langsung dapat memperkukuh hubungan antara negara.

Bagi pihak ISWAMI Malaysia, MoU tersebut ditandatangani oleh Presiden ISWAMI, iaitu Dato’ Mokhtar Hussain manakala bagi PWI KALTIM pula ditandatangani oleh Ketua PWI KALTIM, Bapak Endro S Effendi. Penandatanganan MoU tersebut ditermeterai di Medan dan disaksikan oleh Konsul Jeneral Ke-12 Malaysia Medan, Encik Aiyub Omar; Penasihat ISWAMI Malaysia, Dato’ Zakaria Abdul Wahab; Timbalan Presiden Iswami Malaysia, Dato’ Zulkefli Hamzah; Ketua Pegawai Eksekutif Institut Akhbar Malaysia (MPI), Dato’ Chamil Wariya; Pengarang Kumpulan NSTP, Dato’ Ahmad Zaini Kamaruzzaman dan bekas Presiden ISWAMI Malaysia, Dato’ Mior Kamarulbaid Mior Shahid serta pihak ISWAMI Malaysia yang lain yang menghadiri Hari Pers Nasional (HPN) 2023 di Medan, Indonesia pada hari ini.

Dalam perkembangan yang lain, selepas menghadiri HPN 2023, pihak ISWAMI dengan delegasinya sebanyak 23 orang berpeluang mengadakan kunjungan hormat ke Pejabat Konsulat Malaysia di Medan.

Semasa kunjungan tersebut, Konsul Jeneral ke-12 Malaysia Medan, Encik Aiyub Omar berkongsi maklumat tentang peranan konsul di Medan. Menurut beliau, Konsulat Jeneral Malaysia Medan banyak membantu dalam menguruskan hal ehwal berkaitan dengan kepentingan ekonomi (perdagangan) dan urusan warganegara Malaysia di situ. Misalnya, beliau turut membantu para pelajar dan pelabur Malaysia di Medan yang memerlukan bantuan dalam ruang lingkup tugasnya.

Mengulas tentang tugas yang dilaksanakan, jelas beliau:

“Banyak isu rakyat Malaysia di sini yang ditahan, yang dipenjara dan sebagainya kerana masalah isu pengedaran dadah. Jadi, kita bersama-sama membanteras dan memberikan laporan kepada negara kita.”

Menurut Encik Aiyub, Konsulat Jeneral Malaysia Medan mempunyai enam agensi dan merupakan konsulat Malaysia yang terbesar di Indonesia.


Universiti AIMST dan ZSMC Berbincang untuk Kepentingan Bersama

Sungai Petani – Sebanyak 36 orang delegasi, termasuk pensyarah pelbagai jabatan di Kolej Perubatan Zhengzhou Shuqing (ZSMC) dari Wilayah Henan, China, mengadakan lawatan ke Universiti Institut Perubatan, Sains dan Teknologi Asia (AIMST) di Semeling, Merbok, Kedah pada hari ini.

Delegasi tersebut diketuai oleh Ketua Pegawai Eksekutif dan Naib Presiden ZSMC, Dr. Wang Chen. ZSMS diwujudkan pada tahun 1984 dan pada tahun 2002 memperoleh kelulusan daripada Kementerian Pendidikan Republik Rakyat China untuk menjadi satu-satunya kolej perubatan am swasta di Wilayah Henan.

Semasa berada di sini, anggota delegasi tersebut, termasuk Pengarah Komunikasi dan Kerjasama Antarabangsa dan Dekan Pendidikan Berterusan, Xu Yingbo, Naib Pengarah Komunikasi Antarabangsa dan Kerjasama, Mao Yagang dan Pegawai Fakulti Komunikasi Antarabangsa, Dr. Aravind Raveendran turut mengadakan perbincangan khas di Tingkat 2, Bangunan Pentadbiran dengan para pegawai dari Universiti AIMST, yang diketuai oleh Prof. Datuk John. Antony Xavier.

Pegawai lain dari AIMST yang turut hadir ialah Timbalan Naib Canselornya, Prof. Madya Kanan Dr. Kathiresan V. Sathasivam, Timbalan Naib Canselor Akademik dan Hal Ehwal Antarabangsa, Prof. Madya Dr. G. Prabakaran, Timbalan Naib Canselor Penyelidikan dan Hubungan Industri, Prof. Madya Dr. Sundram M. Karupiah dan lain-lain lagi.

Sebelum ini, Universiti AIMST telah menandatangani Memorandum Persefahaman (MoU) dengan ZSMC pada bulan November 2019 untuk berkerjasama dalam bidang pengajaran, penyelidikan dan pembangunan, perkongsian kepakaran, penganjuran persidangan dan seminar mengenai bidang kepentingan bersama, latihan untuk kakitangan fakulti dan mobiliti pelajar.

Sehingga kini, ZSMC telah melatih lebih 50 000 pengamal perubatan peringkat tinggi untuk institusi perubatan, sekali gus menggalakkan pembangunan ekonomi dan sosial tempatan.

Sementara itu, Pegawai Komunikasi Korporat Universiti AIMST, K. Jayachandran berkata, melalui perbincangan bersama itu boleh menyelesaikan banyak perkara antara dua pusat pengajian tersebut. Katanya, program pertukaran antara pelajar dari kedua-dua negara dibincang bersama dan pelaksanaannya nanti dapat membantu pelajar Universiti AIMST menambah kemahiran masing-masing dalam bidang perubatan.


MAIPs Lancar Tabung Sumbangan Khas bagi Mangsa Bencana di Turkiye dan Syria 2023

Untuk mendapatkan maklumat terkini, ikuti kami melalui Telegram

Mata Ayer – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail dengan diiringi oleh Ketua Pegawai Eksekutif Majlis Agama Islam dan Adat Istiadat Melayu Perlis (MAIPs), Haji Mohd Nazim Haji Mohd Noor, berkenan menyerahkan sumbangan agihan zakat MAIPs kepada seramai 101 orang asnaf yang terpilih dalam kalangan anak kariah Kampung Kok Klang dan Felda Chuping. Sumbangan tersebut diadakan di Masjid Al-Hakam, Kampung Kok Klang, Mata Ayer hari ini. Masing-masing menerima RM700 daripada baginda Tuanku.

Dalam titah baginda, adalah menjadi keutamaan bagi semua pihak yang menjalankan sesuatu misi kemanusiaan untuk memastikan kepercayaan masyarakat sentiasa terpelihara serta manfaat yang ingin dicapai menjadi kenyataan.

Kepercayaan merupakan perkara yang paling penting, bahkan perkara tersebut merupakan amanah yang mesti dijaga oleh setiap yang terlibat dalam menjayakan misi kemanusiaan.

Sebagai rekod, DYTM Tuanku Syed Faizuddin Putra telah mengetuai beberapa misi kemanusiaan antarabangsa MAIPs. Antaranya termasuklah membantu pelarian Syria di Mafraq, Jordan pada Februari 2016 dan bantuan kemanusiaan di Al-Quds pada Oktober 2018. Baginda juga merupakan Kerabat DiRaja pertama di dunia yang telah melakukan misi kemanusiaan di Kem Pelarian Rohingya di Cox’s Bazar, Bangladesh pada Oktober 2017.

Ketua Pegawai Eksekutif MAIPs, Haji Mohd Nazim Haji Mohd Noor turut memaklumkan bahawa MAIPs telah melancarkan Tabung Sumbangan Khas bagi Mangsa Bencana di Turkiye dan Syria 2023 sebagai medium untuk masyarakat menyalurkan sumbangan mereka.

Anggota masyarakat yang ingin menyalurkan sumbangan melalui MAIPs boleh berbuat demikian dengan mendapatkan maklumat di laman portal rasmi MAIPs, www.maips.gov.my. MAIPs sentiasa menghargai para penyumbang yang selama ini tidak putus-putus memberikan amanah sumbangan mereka untuk diuruskan dalam misi kemanusiaan.

Dalam perkembangan lain, DYTM Tuanku Syed Faizuddin Putra yang juga Tuanku Yang DiPertua MAIPs diiringi Ketua Pegawai Eksekutif MAIPs, Haji Mohd Nazim Haji Mohd Noor berkenan mengadakan satu perbincangan secara dalam talian dengan Pengurusan Kanan NGO Misi Kemanusiaan Antarabangsa, iaitu Humanitarian Care Malaysia yang juga dikenali sebagai MyCARE, yang diketuai oleh Pengerusinya, Datuk Seri Ir. Dr. Kamal Nasharuddin Mustapha, Pegawai Eksekutifnya, Haji Kamarul Zaman Shaharul Anwar serta Pengurus Besar MyCARE, Roha Hassan bagi meneroka peluang serta potensi untuk bekerjasama.


Bak Sirih Pulang ke Gagang

Pontian – Sekolah Menengah Kebangsaan (SMK) Telok Kerang, hari ini menyambut dengan gemilang kehadiran YBhg. Profesor Datuk Seri Dr. Awang Sariyan dalam program “Sirih Pulang ke Gagang”. Program yang dilaksanakan di Dewan Terbuka sekolah tersebut merupakan program motivasi untuk para pelajar SMK Telok Kerang, terutamanya buat pelajar yang bakal menduduki peperiksaan Sijil Pelajaran Malaysia (SPM) 2022.

YBhg. Profesor Datuk Seri Dr. Awang Sariyan yang dilahirkan pada tahun 1953 di Kampung Telok Kerang, Pontian telah mendapat pendidikan awal di sekolah tersebut sebelum melanjutkan pelajaran ke Sekolah Sultan Ismail, Johor Bahru. Beliau yang merupakan tokoh bahasa terkemuka negara telah meluangkan masa bersama-sama pelajar dalam sesi perkongsian pengalaman. Dalam ucapannya, beliau menitipkan semangat kepada pelajar supaya mengetepikan soal kemiskinan untuk mencapai kejayaan selain menganggap guru sebagai ibu bapa yang wajib disantuni, dihormati dan disayangi untuk mendapatkan keberkatan dalam kehidupan. Calon SPM disarankan untuk memohon restu daripada ibu bapa sebelum memasuki dewan peperiksaan bagi mendapatkan keberkatan dan kelancaran semasa menjawab soalan peperiksaan.

Beliau sempat berkongsi panduan mengulang kaji pelajaran, antaranya termasuklah dengan mewujudkan kumpulan belajar, mengadakan perbincangan tentang pelajaran dari rumah ke rumah dan menyediakan kad nota saku sebagai rujukan bagi memudahkan pelajar menggunakannya pada waktu senggang. Pengisian rohani juga penting bagi melengkapkan diri sebagai daya tahan emosi dengan mengamalkan bacaan surah Yasin dan solat hajat, selain doa yang berterusan sebagai persediaan menduduki SPM.

Menurutnya lagi, pelajar haruslah menjadikan sekolah sebagai tempat yang paling sesuai untuk mengasah bakat dalam arena penulisan, perdebatan dan pendeklamasian kerana medan inilah permulaan bagi mempamerkan ketokohan pelajar agar berani tampil ke hadapan untuk membina keyakinan diri. Beliau menekankan tentang kepentingan bidang penulisan untuk menyebarkan ilmu kepada khalayak masyarakat agar ketamadunan manusia itu dapat diangkat ke peringkat antarabangsa.

YBhg. Profesor Datuk Seri Dr. Awang Sariyan juga berkenan menyerahkan sumbangan bahan bacaan untuk keperluan Pusat Sumber SMK Telok Kerang sebagai galakan untuk menyuburkan minat membaca dalam kalangan warga sekolah.

Kehadiran beliau diiringi isteri, Datin Seri Haryani Harun yang turut menyerikan majlis dengan deklamasi puisi bersama-sama adik Nur Syura Sumagi. Hadir sama dalam program tersebut ialah Encik Mohd. Riduwan Wahab, Pengarah Dewan Bahasa dan Pustaka Wilayah Selatan (DBPWS) dan Encik Razid Sahran, Timbalan Pengarah DBPWS.